Friday, 29 April 2022\tCommunique\nLapolis in raporte ki sa zonm 27 an sorti Reef Estate ki ti ganny arete granmaten le 19 Avril, ganny anmenn ankour plitar menm zour e ganny rimann, in formelman ganny sarze ozordi pou lofans lagresyon lo 2 zofisye lapolis.\nSa akize in ganny large lo serten kondisyon tel ki en kosyon 5000 roupi “cash”, pa pou repet menm lofans letan ki I deor, pou pa enterfer avek temwen dan sa ka e pou sinny liv lakour kot Stasyon Anse Royale dan lendi ek Vandredi.\nLapolis pe raporte ki en madanm 38 an ek en zonm 33 an in ganny arete e pe ganny detenir swivan lensidan kot en pti garson 15 mwan in perdi son lavi dan en dife lakaz Val Mer Baie Lazare yer swar. Sa 2 dimoun, ki trouv manman ek papa sa pti garson kin mor pe fer fas avek prosekisyon pou lofans neglizans kont zanfan.\nLekor sa pti garson ti ganny dekouver konpletman brile anba lili par lapolis apre ki lazans servis tenny dife ek sovtaz tin fini tenny sa dife ki lapolis ti ganny enformen lo la ver 8:25 yer swar.\nDan sa menm lensidan dife, en madanm I admit dan younit swen entansif apre ganny brile lo son lekor antye e son kondisyon in ganny dekri koman kritik, tandis ki en msye li ti ganny trete apre ganny large.\nLanket konzwent lapolis ek lazans servis tenny dife ek sovtaz I kontinnyen dan sa lensidan trazik.\nn Msye 74 an avek Nasyonalite France ki ti lo vakans Sesel in perdi son lavi tar apremidi Anse Source D'argent La Digue dan en lensidan.\nLapolis ti ganny alerte lo sa lensidan ver 4er 17 apremidi apre ki sa Msye tinn ganny anmenn kot sant lasante Logan La Digue pou swen medikal kot i ti ganny sertifye mor par dokter kot sa sant lasante.\nEn lanket in komanse pou esey etablir sirkonstans annatandan rezilta letopsi pou determin ekzakt lakoz sa lanmor.\nLapolis in raporte ki Antoine Pool, en zonm 65 an in ganny dekouver mor dan lanmar ki baliz ek en pon pa lwen avek lotel Maia ki pa tro lwen avek kot sa msye I reste.\nSete en pti garson 12 an ki reste dan sa zanmerant ki ti fer sa dekouvert e lapolis ki ganny enformen lo sa lensidan ver 8:10 ozordi bomaten.\nDapre lenformasyon ranmase par lapolis, dernyen fwa ki Msye Pool ti ganny trouve vivan ti yer ver 9er diswar letan I ti kit lakour en zanmi ki reste dan sa zanmerant.\nEn zonm 34 an sorti St Louis ti ganny transporte lopital Sesel pou swen medikal ver 6:30 diswar, kot plitar i ti ganny sertifye mor par dokter kot sa sant lasante. Plis detay dan en prosen kominike.\nEn garson 22 an sorti Roche Caiman e en zonm 54 an avek Nasyonalite Britanik ki lo vakans Sesel in ganny transporte lopital Anse Royale pou swen medikal swivan en aksidan Au Cap.\nLapolis ti ganny alerte lo sa aksidan ver 4:36 apremidi, en scooter ki ti pe fer direksyon Lavil ti perdi kontrol tap sa Msye Britanik ki ti pe marse obor semen. Kondisyon sa 2 dimoun in ganny dekrir koman stab. Lapolis in konmans en lanket dan sa enn ka.\nSa zonm 48 an ki ti ganny arete semenn pase sispe pou en lensidan labi seksyel lo en madanm dan sid Mahe in ganny anmenn ankour yer kot in formelman ganny sarze pou sa lofans.\nLakour in ordonnen ki sa aprezan akize pa ganny rimann me plito ganny large lo laliberte provizwar avek plizyer kondisyon.:\n*Remet son paspor e dokiman vwayaz avek lakour\n*Pa enterfer e ganny kontak avek okenn temwen dan sa ka e apros zot rezidans\n*Pa enterfer e ganny kontak avek konplenan dan sa ka e apros son rezidans\n*Siny liv 2 fwa par semenn kot stasyon lapolis Anse Royale\n* En " bail bound " 10 mil roupi\n*2 dimoun pou garanti son " bail " saken 50 mil roupi\n* Pa konmet oken lofans similer pandan letan ki i lo laliberte provizwar\nSa akize pou aprezan repas devan lakour Lendi le 25 Avril.\nLapolis pe raporte sa 5yenm zonm ki ti ganny arete boner mwan pase an relasyon avek lanket dan ka lanmor Berney Appasamy lannen pase i en zonm lib. Sa biznesmenn ti ganny large apre ki i tin ganny anmenn ankour apre son larestasyon e lakour ti ordonnen ki napa lenvidans e rezon pou li kontinnyen ganny deternir alor larg li san kondisyon. Ou ava rapel ki i annan 4 sispe kin fini ganny sarze dan sa ka ki zizman pe byento al komans ganny ekoute par lakour siprenm.\n4 sispe in ganny arête dan ka vol ile Du Port.\nLapolis pe raporte ki ankor 3 zonm, sispe dan lensidan kas batiman e vole ki ti arive pandan wikenn kot stasyon petrol Ile Du Port in ganny anmenn ankour ozordi kot zot in ganny rimann pou repas ankour le 3 May ansanm avek sa premye sispe ki ti ganny rimann yer.\nSa 3 sispe ki sorti Mont Buxton, La Gogue e vilaz Quincy ti ganny arête yer pandan lazournen,\nLapolis pe kontinny son lanket dan sa ka.


Zot ti ekri lo Zezi | Ansenny ou zanfan\nEski ou vwar sa bann zonm dan sa portre?— Zot apel Matye, Mark, Lik, Zan, Pyer, Zak, Zid ek Pol. Sa bann zonm ti viv dan menm lepok ki Zezi e zot ti ekri lo Zezi. Annou koz plis lo zot.\nKi ou konnen lo sa bann zonm?\nTrwa parmi zot ti bann zapot ki ti pres ansanm avek Zezi. Eski ou konnen lekel sa trwa?— Matye, Zan ek Pyer. Matye ek Zan ti bann zapot ki ti konn Zezi tre byen e zot tou le de zot ti ekri en liv lo lavi Zezi. Zapot Zan ti osi ekri en liv ki apel Revelasyon e trwa let ki apel Premye Zan, Dezyenm Zan ek Trwazyenm Zan. Zapot Pyer ti ekri de let ki dan Labib. Sa de let i apel Premye Pyer ek Dezyenm Pyer. Dan son dezyenm let, Pyer ti ekri konsernan sa letan ler Zeova ti koze dan lesyel e dir sa lo Zezi: ‘Sa i mon garson. Mon kontan li e mon fyer akoz li.’\nLezot zonm dan sa portre osi ti koz lo Zezi dan bann liv ki zot ti ekrir. Enn parmi zot ti apel Mark. Manke i ti la ler Zezi ti ganny arete e i ti vwar tou sa ki ti arive. En lot i apel Lik. I ti en dokter e petet i ti vin en Kretyen apre lanmor Zezi.\nDe lezot ekriven Labib ki ou vwar dan sa portre ti bann pti frer Zezi. Eski ou konnen ki mannyer zot apele?— Zot apel Zak ek Zid. Premye kou, zot pa ti krwar dan Zezi. Zot ti menm krwar ki i ti en pti pe fou fou. Me pli tar zot ti krwar dan Zezi e vin Kretyen.\nDernyen ekriven Labib ki ou vwar dan sa portre se Pol. Avan ki i ti vin en Kretyen, i ti apel Sol. I pa ti kontan bann Kretyen e i ti fer zot mizer. Eski ou konnen kwa ki ti fer Pol anvi vin en Kretyen?— En zour, Pol ti pe vwayaze lo semen kan en sel kou i ti tann en lavwa dan lesyel koz avek li. I ti Zezi sa! I ti demann Pol: ‘Akoz ou fer martir bann ki krwar dan mwan?’ Apre sa, Pol ti sanze e vin en Kretyen. Pol ti ekri 14 liv Labib, depi Romen ziska Ebre.\nNou lir Labib sak zour nou, pa i vre?— Ler nou lir Labib, nou aprann en kantite keksoz lo Zezi. Eski ou ti a kontan konn plis lo Zezi?—\n2 Pyer 1:16-18\nKi zapot Zezi ki ti ekri lo son lavi?\nLekel sa de ekriven Labib ki ti frer Zezi?\nKi mannyer Pol ti vin en Kretyen?


Ki mannyer renyon Temwen Zeova i deroule?\nDan bann renyon Kretyen premye syek, bann Kretyen ti sante, priye, lir e koz lo Labib. I ti napa okenn seremoni ki ti ganny fer. (1 Korentyen 14:26) Preski menm keksoz i pase dan nou bann renyon.\nBann lansennyman i baze lo Labib e i pratik. Dan wikenn, sak kongregasyon i zwenn pour ekout en diskour 30 minit baze lo Labib ki montre konman ki Labib i ed nou dan nou lavi e osi dan sa letan ki nou pe viv. Nou tou nou ganny ankouraze pour swiv dan nou prop Labib. Apre sa diskour, i annan Letid “Latour Veyer” ki al pour enn erdtan kot bann manm kongregasyon i kapab partisip dan en diskisyon baze lo en lartik letid dan en nimero Latour Veyer. Sa diskisyon i ed nou pour aplik konsey Labib dan nou lavi. Sa menm lartik i ganny etidye dan sa plis ki 110,000 kongregasyon Temwen Zeova dan lemonn antye.\nNou ganny led pour ansenny pli byen. Nou osi zwenn en zour pandan lasemenn pour en renyon an trwa parti ki annan pour tit Nou minister ek lavi Kretyen, baze lo lenformasyon ki ganny trouve dan Nou minister ek lavi Kretyen—Kaye renyon. Premye parti sa renyon, Bann trezor dan Parol Bondye, i ed nou pour pli byen konpran en porsyon Labib ki kongregasyon in lir davans. Dan dezyenm parti, Prepar byen pour predikasyon, i annan bann demonstrasyon ki ed nou amelyor nou abilite pour lir e koze. (1 Timote 4:13) Trwazyenm parti, Viv konman en Kretyen, i diskit lo bann diferan fason ki nou kapab aplik bann prensip Labib dan nou lavi toulezour. Sa i enkli en diskisyon par kestyon ek larepons ki ed nou pli byen konpran Labib.\nKan ou asiste nou bann renyon, san okenn dout ou pou enpresyonnen par sa kantite lansennyman baze lo Labib ki ou pou gannyen.—Izai 54:13.\nKi ou ekspekte tande kot renyon Temwen Zeova?\nKi prosen renyon ki ou ti pou kontan vin asiste?\nPas lo bann lenformasyon ki pou ganny diskite dan bann prosen renyon ki ou pou asiste. Pran not lo sa ki ou pou aprann dan Labib ki pou itil dan ou lavi tou le zour.


Kongre Parti Lepep Le 27 Zanvye 2012 Diskour Louvertir Par Prezidan James A Michel\nManm Komite Santral\nSer militan Parti Lepep,\nNe dan lalit, berse par lasier nou travay, ouver lo progre, pare pour sanzman pozitiv, touzour konekte avek lepep, en leker pour tou Seselwa â€¦ se sa Parti Lepep. Animen par en lespri fraternite, konpasyon ek solidarite, nou latas se ranforsi linite nasyonal, lape, larmoni ek byenet dan nou pei. Se sa bann valer ki nou reprezante. Se sa tradisyon ki nou reprezante. Tradisyon ek valer ki’n nou erit fyerman avek SPUP ek SPPF, ki nou pe fer viv e flerir touzour. Se sa tradisyon ek valer ki enspir nou konba pour en meyer lavenir pour nou zanfan. En meyer fitir pour Sesel. Pour en NOUVO SESEL!\nNou’n reini isi pour nou reafirm nou latasman avek sa bann valer. Nou’n reini isi pou remersye lepep Seselwa pour konfyans ki zot i’n plase an nou. Nou dir zot mersi. Parti Lepep pou touzour la pou akonpanny zot dan zot lazwa koman zot lapenn. I pou la pou travay pour lazistis sosyal, pour byennet, pour prosperite, pou kree touzour plis loportinite. Parti Lepep pou touzour reste konekte avek lepep. I pou touzour travay dir. I pou travay dir pour nou Sesel. Set en langazman ki nou’n donnen, e nou pou touzour onor li. Touzour.\nOzordi nou’n osi reini pour rann en omaz vibran nou per-fondater SPUP-SPPF: Prezidan France Albert Rene. Per-fondater nou Parti i’n toultan milit pour lazistis sosyal. I’n kwar dan lazenes. I’n milit pour dinnyite nou vye paran. I’n devoue tou son kouraz pour progre ek byennet nou nasyon. Prezidan RenÃ©, nou remersye ou - o-fon nou leker - pour tou sa ki ou’n fer pour pep Seselwa. Nou osi remersye tou sa bann veteran, bann militan Parti, ki ti la depi komansman lalit e ki’n akonpanny nou dan nou latas konstriksyon nou pei. Nou remersye zot profondeman, e nou salye memwar bann ki nepli avek nou ozordi.\nSer delege, sa Kongre ozordi i en nouvo letap dan modernizasyon ek konsolidasyon nou Parti. Parti Lepep i en parti ki dinamik, ki a-lekout laspirasyon lepep, ki proaktif, ki zis dan son lapros, ki disiplinen, e ki pe kontinnyelman rod fason pou reste konekte avek lepep. I en Parti ki annan prensip ki nou pa pou zanmen abandonnen. Me i osi en Parti ki rekonnet lenportans sanzman, lenportans adaptasyon avek levolisyon sitiasyon lo lasenn nasyonal koman enternasyonal. Nou’n montre a plizyer repriz ki nou pa per sanzman. Nou’n fer sanzman kot ti neseser e nou pou kontinnyen fer sanzman, sirtou pou reponn a bann nouvo defi. E zot, bann delege, bann militan, ki’n rasanble isi, zot annan en rol fondamantal ladan\nNou, Parti Lepep, nou bezwen konsantre nou zefor lo lentere nou pei, lo lentere nou dimoun. Avek bann defi ki rezilta kriz enternasyonal ki pe afekte nou, serten parmi nou pe viv bann moman detres, bann moman difisil. Mon partaz zot langwas, zot douler. Me, Gouvernman Lepep pou kontinnyen soutenir zot. Nou pa pou les zot a laderiv. Nou pou kontinnyen mentenir nou langazman pou soutenir zot otan ki nou kapab.\nSer delege, Sesel i vin avan tou. Tou leres i imateryel e enpertinan. Annou mentenir fermeman sa direksyon ki nou’n trase ansanm pour sa Nouvo Sesel.Se nou, Parti Lepep, ki pe gid e akonpanny Seselwa ver en meyer lavenir. Alors annou aret fatig nou avek nanm. Zot napa en vizyon ni en stratezi, alors zot bezwen kree distraksyon, zot bezwen nwir.Zot napa okenn sipor lezitim, alors zot bezwen kree disturbance pou atir latansyon.Sa bann mouvans politik i san sinnyifikasyon. Zot i’n ganny rezete masivman par lepep Seselwa. Zot napa kredibilite. Zot i’n fini dezentegre. Annou innyor zot!\nSer delege, Lepep i’n renouvle zot konfyans an nou a de repriz lannen pase. Se konfyans lepep an nou ki donn nou manda pou dirize, pou pran dezisyon avek kouraz, pou anmenn pei devan. Se sa ki fer nou lafors.\nNou bezwen rasanble tou bann lafors pozitiv dan nou pei pou kontribye anver konstriksyon Nouvo Sesel. Personn pa devret ganny ekslir dan sa prosesis. Nou, Parti Lepep, nou respekte diverzans lopinyon politik. Sa i sen dan en sosyete demokratik e ouver. Nou akeyir tou nou frer ek ser - san leksepsyon - ki pare pour zwenn avek nou, ki pare pou lite avek nou, pour konstriksyon Nouvo Sesel. Nou demokrasi i bezwen reste vivan, kot bann diferan lopinyon i ganny eksprimen dan en fason obzektif e konstriktif. Se pour sa rezon ki mon akeyir lemerzans nouvo mouvman politik ki responsab e konstriktif, e ki pare pour travay pour Sesel ek pour Seselwa. E mon pare pou travay avek zot dan en demokrasi vibran.\nSer delege, Parti Lepep i en lafors mazer dan lavi kotidyen Sesel. Nou bezwen kanaliz sa lafors, sa lenerzi vital, ver ankor plis lakonplisman, plis trionf pour nou Sesel.Nou’n reini dan sa kongre, ki koensid avek komansman en nouvo lannen, prensipalman pour nou konstitye nouvo leadership nou Parti. Setadir, eleksyon nouvo Komite Santral.\nMon osi konstate ki bokou zenn i’n ganny rekomande pour eleksyon lo Komite Santral. Sa i en lendikasyon kler dezir nou Parti pour razenisman. La, regard tou sa bann zenn otour nou! Zot bann zenn, zot ranpli nou avek lafyerte. Zot i’n ganny byen formen. Zot i’n ganny byen enkilke avek valer ek tradisyon nou Parti. Zot annan lantouziazm ek devouman. Zot annan konviksyon. Zot i’n pare pour tou misyon ki nou kapab konfye zot. Se zot larelev Parti Lepep. Annou ankadre zot byen, annou akonpanny zot, gid zot --- se zot lavenir Parti Lepep.\nMe nou bezwen en melanz leksperyans ek kontinyite lo Komite Santral. Nou bezwen bann dimoun eksperyanse pou ankadre bann zenn ki pe monte, pou enstrir zot. Zot vwar sa koman en loportinite, koman en devwar e nonpa koman en menas pour zot pozisyon.\nMon annan en mesaz pour sa bann zenn, me i osi aplikab pour nou tou rasanble isi e osi pour tou manm ek siporter Parti Lepep. Annou, avan tou, gard nou sans limilite. Zot bezwen donn legzanmp par zot konportman, par zot latitid. Zot bezwen montre senserite ek konpasyon dan tou sa ki zot fer. Travay dir pour lepep. Zanmen mazin zot gen ou lavansman personnel. Se lentere nou frer, nou ser, nou pei ki konte avan tou. Reste konekte avek lepep. Se sa ki pou asir nou sipor. Se sa nou rezon-det koman en lafors-viv lanasyon. Pa zanmen bliye: zour nou dekonekte avek lepep nou fini koman en parti politik. Nou detri nou lekor. Me sa pa pou zanmen arive akoz nou konsyan nou responsabilite, nou lobligasyon ek nou misyon. Nou pou reste konekte avek lepep. Nou pou reste o-servis lepep. Touzour!\nSer delege, ser militan, ser frer ek ser Seselwa,\nZot konn mon pasyon, mon vizyon pour Sesel. En pasyon pour lavenir nou lazenes. Pour lavenir Sesel. En pasyon pour lazistis, pour dinnyite nou pep. En pasyon pour travay dir. En vizyon progre ek prosperite pour Nouvo Sesel, atraver travay dir.En vizyon kot nou sezi tou loportinite ki devan nou. Kot dimoun i debrouye. Kot dimoun pa ganny met dekote.\nZot partaz mon pasyon ek mon vizyon. Se pour sa rezon ki zot i’n propoz mwan koman Prezidan Parti Lepep. I en loner pour mwan aksepte zot nominasyon. Me mon osi aksepte li avek limilite. Mon donn zot mon langazman ki, tan ki zot bezwen mwan, mon pou kontinnyen donn â€œleadershipâ€ ki nou pei ek nou pep i bezwen. Mon pou reste a zot dispozisyon tan ki mon kouraz i permet mwan. Mon pou kontinnyen donn tou lafors, tou mon zefor, pour Sesel. Pour nou Sesel!\nSer delege, nou annan en misyon devan nou. Nou annan en vizyon. Sel parti ki kapab gid lepep ver lakonplisman sa vizyon se Parti Lepep. Sel parti ki reprezant lentere TOU Seselwa. Ansanm, nou pou kontinnyen travay dir pour nou Sesel. Ansanm nou pou kontinnyen batir e transform nou pei. Deza nou annan en bizou. Nou pou poli li ankor plis. Annou travay dir pour nou Sesel. Nou pou fer li pour NOUVO SESEL.\nViv Parti Lepep! Viv lepep Seselwa! Viv Sesel!


Lasanble i demann nouvo kondisyon pour permet madanm travay plis lizour dan sekter tourizm -Seychelles Nation\nLasanble i demann nouvo kondisyon pour permet madanm travay plis lizour dan sekter tourizm |31 October 2019\nLasanble in donn son sipor inanim en mosyon ki demann plis fleksibilite, nouvo kondisyon pour permet madanm travay zis shift lizour dan sekter tourizm.\nSa mosyon ki ti table par manm LDS Jany Letourdie pe demann avek gouvernman pour etidye, e met anplas bann nouvo kondisyon travay, pour permet bann madanm Seselwa ki kapab travay dan sekter tourizm pour ganny priyorite pour travay zis shift lizour, avek bi ankouraz zot pour pran lanplwa dan sa sekter enportan pour nou lekonomi e osi ede kre bann kondisyon favorab pour zot pran swen avek zot zanfan ek zot fanmir.\nLer i ti pe prezant rezon deryer son mosyon, Onorab Letourdie ti dir ki avek lavi ki’n evolye ek lezot defayans ki sirkonstans lavi i plonz li ladan e osi lefet ki i pa pe ganny en saler pour sa metye nob ki apel fanm lakour, en madanm i vwar li neseser pour al anploye pour sonny son zanfan, son prop lekor oubyen pour ed papa fer sa de bout zwenn.\n“Me anmenmtan ki nou pe vwar plis madanm kit lakour pour al travay, parmi i annan bann manman, me osi bann manman tousel ki napa sipor en papa oubyen partener ki pe reste avek li pour konplet sa fanmir e partaz bann responsabilite,” Onorab Letourdie ti eksplike.\nI dir sa i fer ki nou aprezan vwar plis bann ka delenkan, labi seksyel ek lezot fleo sosyal ki an rezilta lefe ki sa bann zanfan miner zot reste san sipervizyon pour en gran peryod letan.\n“Me madanm i bezwen travay sirtou si i vwar li pe debout litousel e i inevitab ki i annan en kantite metye ki atoupri ou bezwen travay shift aswar,” Onorab Letourdie ti fer resorti.\nMe anmenmtan i osi annan plizyer papa tousel ki trouv zot dan sa sitiasyon ki pe esey zot mye pour sonny e fer grandi zot zanfan. Me dan bann tel sitiasyon bann ki for i releve tandis ki bann ki vreman vilnerab i tonbe e pa kapab leve san led lasosyete.\nOnorab Letourdie ti fer resorti ki sekter tourizm i ankor reste sa landrwa ki atrakte bokou madanm sirtou bann ki pli zenn pour pran en lanplwa e sa i en bon siny akoz i montre lenportans ki bann madanm i atase avek sa lendistri e zot osi konsyan ki tourizm i enn bann pilye enportan nou lekonomi.\nMe sa ki nou vwar se ki bokou plas travay dan sa sekter i ankor vid anmenmtan ki bokou madanm pa dan lanplwa e sa sekter i bezwen rod rekour avek travayer etranze.\nI dir i pa totalman vre ki bokou madanm Seselwa pa oule travay akoz i annan plizyer ki kontan travay dan lotelri me zot pa ti a voudre fer shift aswar akoz zot zanfan pou reste tousel oubyen pour rezon risk pour zot prop sekirite.\n“I pour sa rezon ki mon pe demann gouvernman pour etidye e met anplas bann nouvo kondisyon travay pour permet ki bann madanm Seselwa ki kapab e ki ti a voudre travay dan sekter tourizm pou ganny priyorite pour travay zis shift lizour si zot prefere avek bi ankouraz zot pour pran en lanplwa dan sa sekter enportan nou lekonomi. Sa ava osi ede pour kre bann kondisyon favorab pour zot kapab pran swen avek zot zanfan ek zot lakour pour ed nou pei Sesel kre sa sosyete pli solid,” Onorab Letourdie ti konklir.\nTou sa plizyer manm ki ti entervenir lo sa mosyon ti fer resorti ki i annan bokou merit e ki avek lavi ki pe evolye bann madanm pe demann en konsiderasyon spesyal pour kontinyen amelyor zot kondisyon lavi.\nI annan ki ti fer resorti ki sa mosyon i vin a en moman enportan kot lendistri touris pe fer fas avek bokou defi kot i konsern travayer e kot nou pe vwar bokou travayer etranze pe antre dan sa sekter.\nI annan osi ki ti demande ki bann lotorite konsernen letan pe pran desizyon pour lavenir konsernan sa sekter enportan pour nou lekonomi zot bezwen reflesir e seryezman konsider bann pwen ki’n fer resorti atraver sa mosyon.\nLo son kote dirizan zafer gouvernman Msye Charles de Commarmond ti fer resorti ki li i pou met sa bann pwen devan gouvernman e si gouvernman i ekoute i kapab fer keksoz vitman pour amelyor kondisyon pour permet ki plis madanm i kapab antre dan sa sekter pour travay avek bann kondisyon ki fleksib.


Diskour Prezidan James Alix Michel a lokazyon louvertir 28-yenm Kongre Anyel Parti Lepep\nLE 31 ME 2014\nVentwityenm kongre annyel Parti Lepep i koensid avek komemorasyon senkantener nou parti. Sa komemorasyon i en selebrasyon lespwar. Lespwar dan lavenir. Lespwar dan nou pep. Lespwar dan Nouvo Sesel.\nSenkant-an pase ler Prezidan France Albert René ek son bann konpanyon revolisyoner ti plant paviyon SPUP lo later Sesel, zot ti senm en legren lespwar pour en meyer pei. En pei kot napa diskriminasyon baze lo kouler, lo klas sosyal, lo larzan. En pei kot i annan lazistis sosyal. En pei kot tou dimoun i egal. En pei lib, endepandan, fyer e dinny.\nSenkant-an pase nou ti ouver en nouvo sapit – en sapit determinan – dan listwar nou pep. Sete komansman en lalit. En lalit asarne baze lo bann prensip fondamantal lazistis, laliberte, legalite, fraternite ek larmoni pour Sesel. Se sa bann prensip ki'n enspir nou toudilon nou parkour, toudilon nou konba. Se sa bann prensip ki'n gid tou nou aksyon pour en meyer lavenir pour nou pep. Se sa bann prensip ki'n anmenn nou ver sikse, progre ek devlopman.\nLer nou komemor sa levennman istorik, i bon ki nou zet en regar kot nou ti ete 50-an pase. E annou poz nou lekor en kestyon. Lekel sa parti ki'n anmenn nou kot nou ete ozordi?\nLekel sa parti ki'n lite e anmenn lendepandans pour Sesel? Lekel sa parti ek sa gouvernman ki'n eradik lapovrete, lenzistis, linyorans dan nou sosyete? Lekel sa parti ek gouvernman ki'n demokratiz ledikasyon Sesel? Lekel sa parti ek sa gouvernman ki'n anmenn en sistenm lasante modern e performan pour tou Seselwa? Lekel sa parti ek sa gouvernman ki'n konstri – e pe kontinnyen konstri – lozman pour nou pep? Lekel sa parti ek sa gouvernman ki'n anmenn progre pour Sesel?\nLalis lakonplisman pandan sa bann dernnyen deseni i long, i ris e i varye. Me larepons sa bann kestyon i enn-menn. Se nou Parti Lepep, eritye fyer e lezitim SPUP e SPPF. Se sanmenm sa parti ki'n toultan annan lentere Seselwa a-ker. En parti ki'n reste fidel anver son prensip, me en parti ki kontinnyen evolye. En parti ki aksepte sanzman ek defi. En parti for e solid ki pe kontinnyen gid lepep ver Nouvo Sesel. Ver en nouvo frontyer.\nAnnou pa les personn dir nou lekontrer. Annou pa les mansonz ek kalomni afebli nou konviksyon e ebranl nou prensip. Listwar i lo kote laverite. Listwar i lo kote bann zonm ek fanm ki zis. Listwar i lo nou kote. E personn pa pou zanmen kapab efas sa!\nOzordi nou annan bokou pou selebre. Nou annan rezon pou selebre nou sikse, nou lakonplisman, fri nou determinasyon e nou travay dir. Nou annan bokou rezon pou selebre akoz nou, lepep Seselwa, nou konnen kot nou sorti, nou konnen kot nou pe ale e kot nou anvi ale. Nou pe selebre dan lafyerte e avek dinnyite akoz se nou, Parti Lepep, ki parti sanzman, parti ki'n anmenn sanzman dan Sesel.\nParti Lepep i en parti avek en listwar ris, avek en pase glorye. Me nou pa kapab viv zis lo nou laglwar, lo nou trionf, lo nou memwar e souvenir lo nou pase. La ki nou'n fransi en letap mazer dan listwar nou parti, dan listwar Sesel, nou bezwen regard fermeman ver lavenir. Ver nouvo frontyer. Ver Nouvo Sesel.\nI byen ki nou annan en vizyon ki nou'n trase ansanm pour Nouvo Sesel. Me annou reste realis dan nou lanbisyon e dan nou lobzektif. Nou bezwen sirtou reste relevan avek letan ki nou pe viv ladan, avek bann nouvo sirkonstans, nouvo lekspektasyon, nouvo realite, nouvo defi ... Evolye koman en lafors politik dinamik. San abandonn nou prensip, me aksepte sanzman e fer sanzman, pour progre e byennet kontinnyel pep Seselwa.\nNou bezwen osi reste konekte avek lepep. Tro souvan, serten i tonm dan letarzi. Zot kree zot pti zón konfor e obliy tou dimoun, tou ketsoz otour zot. Zot vin dekonekte avek lepep. Napa pli gran danze ki sa, pli gran menas pour nou parti. Nou bezwen konbat sa bann latitid negativ. Annou zanmen oubliye ki Parti Lepep i annan en manda pou diriz lepep Seselwa. Seselwa pou kontinnyen konfye nou sa manda si nou kontinnyen travay dir, avek determinasyon, avek devouman. Si nou kontinnyen travay pour nou pep. Si nou kontinnyen reste konekte avek lepep.\nSa Kongre anyel i en lot letap ver sa nouvo frontyer ki nou pe fransi ansanm.\nI reini nou dan bann sirkonstans eksepsyonnel. I en lokazyon ideal pour nou reflesi lo sanzman e adopte zot kot i neseser. I en Kongre "sanzman". Sanzman dan fonksyonnman nou parti. Sanzman pour Sesel.\nLazanda ki devan nou i reflekte lenportans ki nou pe akord sa Kongre istorik. I endik klerman lenportans bann dosye ki merit nou latansyon aprofondi e ki nou pou debat lo la ozordi.\nSa Kongre i artikil nou lanbisyon pour Nouvo Sesel.\nNou bezwen reflesi seryezman lo bann dosye ki devan nou, e partisip aktivman dan diskisyon ek deba.\nPour nou rann nou travay pli efikas, nou pou organiz nou dan bann group travay avek responsabilite ek latas spesifik.\nEnn nou premye latas se pou reflesir e rekonnet nou lankonplisman pandan sa senkant dernnyen lannen.\nDan sa konteks nou bezwen angaz en deba serye lo sinnyifikasyon Lendepandans. Le 29 Zen 1976 i form parti nou listwar. I en dat enportan dan listwar nou pep ek nou pei. Sa dat i grave dan nou leker. I reprezant fri en lalit ki ti komanse douzan pli boner an 1964 par SPUP. I en senbol viktwar lo kolonyalizm. Anmenmtan, i en senbol inifikater nasyon Seselwa.\nDan kad nou refleksyon, nou pou osi diskite kote nou anvi anmenn Parti Lepep, kote nou anvi anmenn Sesel, dan sa diz-an ki devan nou. Parey mon'n endike pli boner, nou bezwen realis dan nou lobzektif, realis dan nou lanbisyon e realis dan nou lapros.\nEn dokiman avek lenportans primordyal ki nou pou konsidere se proze amannman Konstitisyon Parti Lepep. Dan 50-an listwar nou parti, nou'n pas dan plizyer letap. Nou'n evolye siksesivman: sorti SPUP, pou vin SPPF e, resaman, Parti Lepep. Nou'n fer sanzman avek kouraz ek determinasyon. Dan letap ki nou ete konmela, e avek defi lokal ek mondyal, nou oule reste modern, pli "smart", pour ki Seselwa i al pli devan. Laport Parti Lepep i ouver avek tou dimoun, sirtou pour nouvo zenerasyon ki zot osi pe viv dan en monn nouvo avek konfyans. Defi i kapab diferan, me devlopman fodre kontinnyen. Devlopman pa zanmen arete. Nou oule reste relevan dan sa monn ki pe sanz vitman. Nou oule reste pli konekte avek lepep. Vwala nesesite pou amann nou Konstitisyon. Sa proze amannman Konstitisyon i ava ed nou reste parti avangard, en lorganizasyon enklizif, en lafors enkontournab e en far pour Sesel.\nNou pou ganny ede dan sa deliberasyon par en dokiman konpreansif ki ti ganny elabore swivan senpozyonm Parti Lepep ki ti fer le 1 Mars sa lannen. Mon swete ki sa dokiman i ava ed nou adopte bann rezolisyon neseser e apropriye. Sa bann rezolisyon pou ganny enkorpore dan en nouvo dokiman ki nou pou apel "Nouvo Frontyer" – en "fey-derout" pour sa prosen 10-an.\nMon swet nou tou isi prezan plen sikse dan nou deliberasyon.\nParti Lepep i annan misyon pou travay avek lezot lafors viv dan nou pei pou briz polarizasyon politik. Ranforsi linite nasyonal. Forz en lespri inifikater pour Nouvo Sesel. Se sa nou misyon. Se sa misyon Parti Lepep.\nParti Lepep i pli solid ki zanmen avan. Nou annan en bon lorganizasyon, ki pare pour nenport sityasyon. Nou annan leksperyans dan lalit ek dan gouvernman. Nou touzour la pour lepep. Parti Lepep in prouve ki i kapab renouvle, anmenn nouvo lide. Anmenn sanzman. Parti Lepep i reprezant en listwar determinasyon ek sikse. I reprezant progre. I reprezant linite nasyonal. Parti Lepep i reprezant lespwar pour lavenir. Lespwar pour Nouvo Sesel.\nAnnou, atraver sa Kongre, rededye nou pour linite nasyonal, pour larmoni, solidarite e lanmour ant tou Seselwa. Annou rededye nou pour Nouvo Sesel.\nMersi e ki Bondye i kontinnyen beni nou patri.


Paran, fer tou sa ki ou kapab pour fer ou zanfan reisi\nBann paran ki annan en gran respe pour Bondye i anvi vwar zot zanfan vin bann serviter fidel Zeova. Zot kapab fer sa ler zot ansenny e fer antre parol Bondye dan leker zot zanfan depi ptipti. (De 6:7; Pr 22:6) Eski sa i demann sakrifis? Wi, me i vo lapenn.—3Zan 4.\nBann paran i kapab aprann bokou avek legzanp Zozef ek Mari. Menm si i ti demann bokou zefor e kout larzan, zot “ti abitye al Zerizalenm tou le-z-an pour lafet Lapak.” (Li 2:41) Sa ki ti pli enportan pour Zozef ek Mari, se pou ed zot fanmir vin pli pros avek Zeova. Pareyman, bann paran ozordi i kapab gid zot zanfan dan sa bon direksyon par ansenny zot pa zis avek zot parol me osi par zot legzanp.—Ps 127:3-5.\nMenm si zot ti grandi dan en fanmir ki ti servi Zeova, bann demi frer Zezi pa ti demontre lafwa dan li ziska apre son lanmor. (Zan 7:5; Akt 1:14) Pli tar, de parmi zot, Zak ek Zid ti ekrir sa de liv Labib ki port zot non.\nGET SA VIDEO THEY TOOK EVERY OPPORTUNITY E APRE REPONN SA BANN KESTYON SWIVAN:\nKi mannyer Jon ek Sharon Schiller ti gard bann keksoz spirityel premye dan zot lavi an menm tan ki zot ti pran swen avek zot fanmir?\nAkoz bann paran i bezwen ansenny, gid e koriz sak zanfan dan en fason diferan?\nKi mannyer bann paran i kapab prepar zot zanfan pour andir bann leprev ki pou teste zot lafwa?\nKi bann keksoz ki lorganizasyon Zeova i donnen ki ou’n servi pour ed ou zanfan vin pli pros avek Zeova?\nMet bann keksoz spirityel premye dan ou fanmir\nPartaze Partaze Paran, fer tou sa ki ou kapab pour fer ou zanfan reisi


Vol an servan vyolans an montan Mont Plezir, Anse Royale.\nLapolis in raporte ki 5 zonm sispe, 1 zofisye ANB avek 4 sivilyen in ganny arete e pe ganny detenir an relasyon avek lofans vol an servan vyolans raporte arive dan zanmerant Simityer anmontan Mont Plezir Zedi swar.\nLapolis ti ganny enformen lo sa lensidan ver 9:40.\nViktim dan sa ka I en zonm 23 an ki reste Mont Plezir. I dir letan I ti pe al se li, 1 loto ti swiv li, “overtake” e aret li, 2 zonm ladan ti fors li debarked dan son loto, fer li dormi ater, “spray tear gas” dan son figir e pran son loto al avek. Sa viktim I dir ki 1 son agreser ti arme avek gran kouto ki i ti tap lo son loto.\nLoto sa viktim ti plitar ganny trouve andomaze Cap Bonmzan.\nDapre viktim, en sonm 8,500 roupi, avek 2 telefonn portab in ganny vole dan son loto.\nSwivan lanket anmennen par lapolis, sa zofisye ANB ki tin fini travay sa zour Zedi “off duty”, avek 1 sivilyen ti ganny arete son landmen Vandredi e ganny anmenn ankour menm zour apremidi kot zot ti ganny rimann.\nSa 3 lezot sispe sivilyen ki ti ganny arete pandan wikenn in osi ganny anmenn ankour ozordi bomaten. 1 parmi in ganny rimann ziska le 5 me, tandis ki sa 2 lezot pe repas ankor ankour apremidi ansanm avek sa 2 ki ti ganny rimann Vandredi. Lapolis pou ki zot enformen lo rezilta lakour apremidi.\nAntretan CID I kontinnyen avek son lanket dan sa zafer


En zonm I ganny trouve prezimen pann dan simityer Mt Fleuri.\nEn zonm 28 an ki reste Belvedere in ganny dekouver prezimen pann avek en pye dibwa dan simityer Mont Fleuri ozordi bomaten.\nSa lensidan ti ganny raporte avek lapolis ver 6:35 par en travayer madanm kot sa simityer.\nLapolis in komans en lanket pou etablir sirkonstans an atandan rezilta letopsi pou determin ekzakt lakoz son lanmor.\nWednesday, 18 August 2021\tCommunique\nTuesday, 10 August 2021\tCommunique\nWednesday, 04 August 2021\tCommunique\nEn sispe I ganny rimann dan lanmor Silvana Jeanne.\nLapolis in raporte ki lanmor Silvana Jeanne, sa madanm 53 an ki son lekor ti ganny dekouver dan en pti larivyer deor lakour kot I reste St Joseph dan distrik Grand Anse Praslin yer granmaten pe ganny trete koman en mert.\nSa zonm, son partener ki ti ganny arete yer swivan rapor sa lensidan trazik in ozordi bomaten ganny rimann koman sispe dan sa ka par en Ziz lakour siprenm.\nSa sispe pou aprezan repas ankor devan lakour Siprenm le 18 Out. Lanket antretan I kontinnyen dan sa ka.\nTuesday, 03 August 2021\tCommunique\nLapolis in raporte ki sa zonm Grand Anse Praslin ki ti ganny arete boner mwan pase e ganny rimann 2 fwa konsekitivman in finalman pled koupab pou 6 diferan sarz asosye avek lofans vol letan I ti reganny anmenn ankour ozordi bomaten.\nMazistra ki ti pe ekout son bann ka in ordonnen ki sa akize I reste lo rimann kot fasilite Bois De Rose ziska le 13 Out dat ki santans pou ganny pase kont li.\nFriday, 30 July 2021\tCommunique\nEn zonm Digwa 20 an in yer ganny sarze pou lofans ensilte e servi langaz obsenn kont son kanmarad, reziste larestasyon e osi konport li dan en fason dezordonnen dan kordgard.\nSa bann lensidan in ariv la Digue swivan en bagar kot lapolis ti ganny apele pou lasistans.\nApre ganny sarze, ziz lakour mazistra in ordonnen ki sa akize in ganny large lo serten kondisyon tel ki: sinny en kosyon 5000 roupi, pou pa enterfer avek temwen dan sa ka e osi pou pa ganny sarze pou menm kalite lofans pandan ki I deor sinon I pou ganny arete e ganny detenir ziska son ka I fini ganny ekoute par lakour.\nEn zonm 24 an ki reste Foret Noire li I pann osi sanse pou ganny large par lakour swivan 2 ka separe pou andomaz propriyete. Premye ka ti arive kot lakour son papa kot in kas laport lakaz tandis ki 2yenm ka ti anrezistre gardgard Mont Fleuri ankor enn fwa pou andomaz en laport ek sa batiman.\nSa sispe I deza annan 2 sarz tretman vyolans e pe egalman fer fas avek en nouvo tel ka anrezistre resaman kordgard Mont Fleuri.\nLakour in ordonnen ki sa zonm 24 I ganny rimann prizon Montagne Posee pou li repas ankour le 5 Out.\nFinalman I annan en lot zonm sorti Casade ki pe fer fas avek sarze tretman vyolans e andomaz propriyete. Sa I swiv en lensidan kot sa zonm ti esey anpes enn son frer ganny arete dimans dan zanmerant bazar sa distrik. Dan sa lensidan sa frer ki ti pe anpes lapolis fer larestasyon ti kraz vit deryer transpor lapolis avek en sopin e apre taye. Evantyelman tou le 2 frer ti ganny arete, detenir e pas atraver prosedir lanket pou prosekisyon.\nTuesday, 20 July 2021\tCommunique\nMonday, 19 July 2021\tCommunique\nLapolis in raporte ki en madanm 37 an ki reste Anse Aux Pins in noye ozordi tar bomaten dan lanmer Pte Au Sel apre ki bato ki I ti ladan ansanm avek 3 lezot dimoun ti savire. Sa 3 lezot dimoun, 2 zonm avek en madanm ti ganny transporte lopital Anse Royale apre ganny transfer Lopital Sesel pou lasistans medikal.\nSete en garson ki ti pran bato sa papa avek led 3 lezot endividi ki ti asiste pou sov sa 2 zonm ek sa madanm ki ti dan detres.\nDapre enn sa zonm ki ti pe anmenn bato, I dir ki laroul tin tap bato e savir li.\nSa lensidan trazik arive dan lanmer dan zanmerant laboutik Veni ti ganny raporte avek Sant Komann lapolis Santral ver 11:49 bomaten.\nLenformasyon egalman ranmase par lapolis sa 4 dimoun tin kit ater Anse Aux ver 10:30 bomaten pou al fer en vire lo lanmer.\nLanket pe fer dan sa ka.


Legliz Katolik i demann plis ledikasyon spirityel dan lekol\nMonsenyer i dir sa ki Legliz pe fer konmela se enpe katesis apre ler lekol atraver bann ansennyan ki volonter, me sa pa ase.\nDan en antretyen resaman avek zournal Nasyon lo nesesite pour annan en renesans sosyal dan nou pei, Monsenyer ti dir ki pour annan en renesans sosyal i bezwen an premye lye annan en renesans moral e ki sa 2 keksoz i devret mars ansanm e konplemant kanmarad.\n«En bon ledikasyon spirityel nou bann zanfan i tre enportan pour ed zot kapab pli byen fer distenksyon ant sa ki byen ek sa ki mal e fer bann bon swa ki pou bon pour zot lavenir,» Monsenyer i dir.\n«Zefor pour enkli bann paran dan bann komite lekol i en tre bon keksoz me la ankor mon vwar i annan en mank kolaborasyon Legliz ki mon krwar ti devret osi ganny enkli plis,» Monsenyer i fer resorti.\nMonsenyer i dir i tre konsernen par sa mank moralite dan nou sosyete e i sagren ki Legliz pa pe kapab fer travay ki i ti a swete kapab fer o nivo lekol.\n« Legliz, lekol ek lafanmir i bezwen travay pli etrwatman ansanm pour kapab anmenn bann sanzman ki nou tou nou ti ava swete vwar dan konportman nou bann zanfan,» Monsenyer i dir.\nMalgre ki Departman Ledikasyon i annan son bann defi, Monsenyer i dir ki kantmenm sa i bezwen asire ki bann ansennyan zot ganny en bon formasyon pour ansenny ledikasyon spirityel bann zanfan depi byen zenn.\nI ti fer remarke ki bann zanfan ozordi i manke sa ledikasyon spirityel e bon savwar viv.\nMonsenyer i eksplike ki pour Legliz, renesans i vedir ki nou tou nou bezwen revwar fason ki nou viv nou lavi e fason ki nou edik nou zanfan spirityelman e esey sanz tou bann konportman ki move e donn Bon Dye en pli gran plas dan nou lavi.\n« Legliz i dir ki renesans i bezwen konsern tou dimoun, depi anler ziska anba, kot nou tou nou bezwen viv e konport nou dan en fason pour kapab donn legzanp e vin bann legzanp model pour bann zenn swiv,» Monsenyer i eksplike.\nAntretan Monsenyer in fer resorti ki dan sa moman kot pei pe antreprann sa gran dyalog lo renesans sosyal, Legliz li i kontinyen e pe menm entansifye son zefor pour travay avek bann fanmir.\n«Pour mwan lafanmir i labaz sosyete demen e nou annan en gran travay pour fer.»\nMonsenyer i dir Legliz in komans en nouvo regroupman tou son bann mouvman, kominote ek servis dan en komisyon lafanmir pour kapab travay ansanm pour promosyon lafanmir. Me i osi fer resorti ki dyosez i bezwen bann sant parwasyal pour li kontinyen avek son travay formasyon e evanzelizasyon.\nAvek son pti pe resours, Legliz pe kontinyen avek demars pour konstri plis lasal parwasyal dan bann parwas.\n«Dyosez nepli annan mwayen finansyel pour fer son bann proze e sa i en gro defi, e aktyelman se bann kretyen ki pe kontribye pour mentenir bann pret e tou bann bezwen sa 19 parwas ek zot bann servis,» Monsenyer i fer resorti.\nMe Monsenyer i dir Legliz pou kontinyen avek mwayen ki i annan.\nSant dezentoksikasyon pour ed dimoun sorti dan labi drog ki Legliz in met anplas i en siny bonnvolonte ki Legliz i anvi fer keksoz pour ed lasosyete e ed dimoun refer zot lavi.\n«I pa fasil me nou anvi kontinyen fer plis ankor,” Monsenyer i dir. “Nou swete ki plis dimoun ti ava vin devan pour rod led kot sa sant,» i azoute.\n« Nou pa’n fer bokou sikse me sa ki nou’n fer i dir nou ki nou bezwen kontinyen,» Monsenyer i dir.


Wednesday, 16 June 2021\tCommunique\nEn fermye Takamaka in fer rapor avek Lapolis bomaten konmkwa dimoun in vol anviron 40 a 50 zironmon lo son laferm yer swar oubyen granmaten ozordi dan sa menm distrik.\nSa msye in raporte ki sa bann zironmon pa bon pou konsonmen akoz in fek spray avek pestisid “benlet ek Cyperin 200 EC” yer apremidi apre ki I ti fer en premye doz spray Zedi pase.\nSa fermye pe averti dimoun kin kapab aste zironmon avek sa kalite mark lo la (see picture) pou pa konsonmen akoz I en risk pou lasante.\nLo son kote Lapolis ki pe fer lanket dan sa ka pe demann nenport endividi ki annan lenformsyon kredib lo sa vol pou kontakte kordgard pli pre\nMonday, 14 June 2021\tCommunique\nManm piblik an zeneral, sirtou zabitan distrik Anse Etoile I ganny enformen ki an kolaborasyon avek lotorite ladministrasyon sa distrik, apartir Merkredi le 16 Zen Lapolis pe tanporerman met an operasyonel en lofis (Police post) kot biro ladministrasyon Anse Etoile pou fasilit rapor lensidan e menm asiste avek serten servis ki kordgard Anse Etoile ti pe rann zabitan sa distrik oparavan.\nSa biro I trouve kot internet Café ti ete kot Sant Sosyal anfas avek kort basket sa distrik.\nI pou ouver 24 erdtan e zofisye ki la pou sa lyezon direk avek Stasyon Perseverans ki ansemon osi responsab pou deservi zabitan e distrik Anse Etoile.\nPwen kontak sa Police post i 4241948 e 4241810\nFriday, 11 June 2021\tCommunique\nLetopsi fer lo lekor en zonm 52 an ki ti ganny trouve mor dan lakaz kot I ti pe travay e reste lo Praslin yer bomaten in demontre ki lakoz son lanmor ti an rezilta plizyer konplikasyon medikal serye, parmi tansyon o e osi problenm leker. Sa zonm, msye Augustin Perrine ti en zabitan Cascade ki ti pe travay koman sekirite kot OASIS, en letablisman touristik dan distrik Grand Anse.\nSete enn son koleg travay ki ti dekouver li mor dan lakaz pou anplaye sa letablisman ver 7:50 bomaten.\nDapre en lot koleg, dernyen fwa ki I ti trouv Msye Perrine vivan ti mardi bomaten, menm zour ki patolozis in estimen Perrine tin kapab mor.\nEn zonm 28 an ki reste St Louis in formelman ganny sarze sa semenn pou kase, antre e vole dan en batiman dan sa menm distrik mwa pase. Lakour in ordonnen ki sa akize I ganny rimann prizon montanny Posee me I kapab ganny large si I pey en kosyon 12,000 roupi ki enn bann kondisyon kin ganny enpoze lo li.\nLezot kondisyon enpoze par lakour I pou sinny liv lakour kot kordgard Santral 3 fwa par semenn e I pa devret okenn par ant 6er diswar a 6er bomaten apard ki kot lakour son manman. Ziska ler sa akize pakor pey sa 12,000 roupi alor I ankor rimann prizon\nWednesday, 09 June 2021\tCommunique\nTuesday, 01 June 2021\tCommunique\nLapolis in raporte ki in komans lanket dan lensidan kot en zonm 56 an ki travay pour lakonpannyen Wastea in ganny dekouver prezimen pann deryer en pti lakaz kot sa ki paret en garaz Providence dan zanmerant lakonpannyen ex-Star Seychelles.\nDapre rapor sa zonm ki en zabitan Anse Aux Pins ti veye e osi reste dan sa landrwa ki propriyete en lot msye.\nLekor sa zonm ti ganny dekouver ver 1:00 er par zofisye lapolis ki tin al fer serten travay dan sa zanmerant.\nDapre patolozis, I kapab annan 3 a 4 zour ki sa zonm in mor.\nLapolis pe esper rezilta letopsi pou essey determin sirkonstans e lakoz ekzakt son lanmor.\nThursday, 27 May 2021\tCommunique\nLapolis in raporte sa zonm franse, sispe dan lanmor son partener 32 an, raporte arive kot zot ti pe pas vakans Club Med lo Zil Ste Anne le 27 Avril in formelman ganny sarze devan lakour siprenm yer Merkredi pou lofans mert.\nZiz lakour siprenm in ordonnen ki sa akize I reste lo rimann an detansyon lapolis pou li repas ankour le 8 Zen.\nTuesday, 25 May 2021\tCommunique\nMANM LEKIPAZ LO BABA ALI I GANNY RIMANN\nAn relasyon avek kominike konzwent Gard lakot ek Lapolis Sesel sorti yer swar dimans le 23 Me, sa 3 seselwa avek 4 endonezyen kin ganny arete lo bato lapes BABA ALI in pas devan lakour Siprenm ozordi apremidi kot zot in ganny rimann pou 14 zour.\nSa 7 endividi pe ganny prosekite pour lofans trafik, lenportasyon osibyen ki pou konplote pou lenportasyon e trafik drog kontrole.\nLofans mete kont sa 7 sispe i vin apre ki tes preliminer fer lo sibstans dan pake sispe ki zot tin zet dan lanmer ki zofisye gard lakot ti reisi ranmase ti kontyen drog kontrole Hashish ek Heroin estimen pou en valer 20 milyon roupi sesel.\nLanket dan sa ka i kontinnyen.\nSa 22 Pakistane I aprezan lib.\nLapolis in raporte ki sa 22 Pakistane ki ti abor sa 2 bato “dhow” ki ti ganny trouve dan Zone Ekonomik Ekskliziv Sesel le 4 May e plitar ganny entersepte e eskorte Mahe pou lenvestigasyon in repas ankour ozordi e zot in ganny large san kondisyon.\nThursday, 06 May 2021\tCommunique\nEn lot miner i vin viktim labi seksyel.\nEn frer dan son 20 tenn lannan in ganny anmenn devan lakour siprenm Mardi sa semenn koman sispe pou lofans labi seksyel lo son pti frer ki ankor miner.\nSete lotorite Servis Sosyal ki ti enform lapolis lo sa ka semenn pase apre ki zot manman tin raport sa lensidan boulversan avek sa lotorite.\nYounit “Child Protection” dan Lapolis pe kontinny lanket dan sa ka.\nApre pas ankour Mardi, Ziz lakour siprenm I larg sa sispe lo serten kondisyon tel ki pey en kosyon 10,000 roupi, sinny en lot kosyon 25,000 roupi, pou li pa kit sessel, pou pa enterfer avek son viktim e osi temwyen dan sa ka.\nLezot kondisyon I pou kit sa lakour, pa vin dan landrwa kot son viktim I reste, pou pa komet en lot tel kalite lofans e finalman pou sinny liv lakour kot lapolis tou le semenn.\nSwivan sa lensidan, bann lotorite konsernan pe ankor enn fwa lans lapel for avek tou paran dan sesel pour vin pli vizilan e atantif pou konpran e konnen ki pe pase dan zot lakour an relasyon avek nenport form labi sirtou labi seksyel.\nNenport sitwayen ki konn ka ki pe arive pe ganny pe ganny konseye pou alert lotorite konsernen.\nEn sispe i ganny arete dan lanmor sa madanm franse kot Club-Med Mardi pase.\nEn zonm 35 an, konpanny sa madanm franse ki tin raporte prezimen pann Club Med lo zil Ste Anne le 27 Avril in ganny arete koman sispe dan ka son lanmor.\nSa sispe ti ganny arete yer Mardi e ganny anmenn ankour ozordi kot in ganny rimann pou repas ankour le 12 Me.\nLapolis pe antretan kontinnyen avek son lanket.


Prezidan i dyalog avek zabitan Port Glaud lo lavenir pei\nPrezidan Michel -- ki ti pe koz kot 9enm rankont konsiltativ anba tenm “Koste Seselwa – Annou koz lo lavenir Sesel ki ti deroul dan sant kominoter Port Glaud Sanmdi -- ti eksplike ki sa bann biro i merit annan servis voicemail ki a permet dimoun kit mesaz e ki lotorite konsernen a kapab rekontakte zot apre.\nPrezidan Michel ti azoute ki atraver bann rankont presedan kot in ganny sans ekout dimoun eksprim zot lekor e esanz nide, in realize ki ti en bon desizyon pour li organiz sa bann rankont ki en lenspirasyon pour gouvernman fer pli byen.\nIn osi dir ki i enportan met an plas en sistenm ki pou permet annan pli bon dyalog ant gouvernman santral ek distrik akoz i enportan ki dimoun i annan en lavwa dan desizyon ki ganny pran.\nZisteman sa rankont Sanmdi ti enn ki ti permet gouvernman vwar ki pa tou desizyon ki in pran ki dan lavantaz distrik. Enn bann tel desizyon ti sa enn pour tir dokter dan distrik Port Glaud e osi Beoliere ki konsekaman parey zabitan ti fer resorti in koz bokou problenm.\nLo sa size, Prezidan Michel e osi Minis pour Lasante Madanm Marie-Pierre Lloyd ti eksplike ki tou bann desizyon pe ganny revwar anmezir reform i ale akoz se selman kan zot ganny met an pratik ki nou vwar kot i annan defayans.\nKot sa rankont, Prezidan Michel ti osi profite pour demanti alegasyon fer dan zournal Regar semenn pase konmkwa li i pe konstri en vila lo zil Desroches. I ti dir ki sa i en lakizasyon malisye ki’n ganny fer avek bi asasin son karakter e esey fer dimoun perdi konfyans dan li e dan travay ki i pe fer.\nPrezidan in ankor enn fwa repete ki i enportan ki nou toultan onnet e fran e aret fer politik bonmarse e asasin karakter lezot.\nPrezidan ti osi anonse pandan miting Sanmdi ki en nouvo sef ziz i ekspekte sermante ver mwan Out e ki sa i ava ede akseler bann ka ki ankor devan lakour. Sa ti vin an repons konsern eksprimen par en zabitan konmkwa bann ka devan lakour pe tro tarde.\nParmi bann lezot konsern ki ti ganny met devan dan sa rankont, ki ti dir anviron 2er-d-tan edmi, ti mankman bis lo semen, sizesyon ki i annan quality control dan pei ki a asire ki konsonmater i ganny valer pour zot larzan, demann ki laysennsing i vin pli serye lo bann kontrakter ki zis pran larzan dimoun e pa fini fer zot travay. Ti osi annan sizesyon ki en ban i ganny enpoze lo biznes lakanbiz pandan lazournen. Ti annan partisipan ki ti osi propoz en servis ou sant reabilitasyon pour bann zenn delenkan ki paran napa kontrol lo zot.\nKonplent ti osi ganny fer lo problenm delo ki serten fermye pe fer fas avek dan distrik e osi sa loder ki sorti kot faktori IOT ki pe afekte lavil.\nTi osi annan sizesyon ki sa de lakonpannyen ki pe fer lotel dan distrik i ganny demande pour konstri en trotwar ki a rann sa morso semen ki al Port Launay pli an sekirite pour pyeton.\nAlafen sa rankont, Prezidan Michel ti dir ki sa legzersis ki li ek son gouvernman pe fer pa enn dan vid me enn serye. I ti dir ki in donn lenstriksyon tou minister pour etidye tou ka ki souleve e plitar retourn kot lepep pour rann kont lo aksyon ki’n pran e eksplike akoz serten pa kapab ganny enplimante.\nMiting Sanmdi ti deroul dan prezans Vis-Prezidan Joseph Belmont, bann minis dan gouvernman, Manm Lasanble Nasyonal ek ladministrater sa distrik, osi byen ki o zofisye dan gouvernman ek lakonpannyen paraetatik.


Dina, fiy Zakob | Zistwar Labib\nESKI ou vwar lekel sa bann dimoun ki Dina pe al vizite? I pe al vizit serten bann fiy ki ti reste dan sa pei Kanaan. Eski son papa Zakob pou kontan sa? Pour kapab reponn sa kestyon, esey mazinen ki Abraam ek Izaak ti panse lo sa bann fiy an Kanaan.\nEski Abraam ti oule ki son garson Izaak i marye avek en fiy an Kanaan? Non. Eski Izaak ek Rebeka ti oule ki zot garson Zakob i marye avek en fiy an Kanaan? Non. Ou konnen akoz?\nAkoz sa bann dimoun ti ador bann fo bondye. Zot pa ti bann bon dimoun pour annan konman msye ek madanm, e zot pa ti bann bon dimoun pour fer bon zanmi avek. Alor nou kapab asire ki Zakob pa ti pou oule ki son fiy i fer zanmi avek sa bann fiy an Kanaan.\nDina ti sirman ganny problenm. Eski ou vwar sa garson Kananeen dan sa portre ki pe get Dina? I apel Sekenm. En zour kan Dina ti al vizit son bann zanmi, Sekenm ti pran li e fors li pour dormi avek li. Sa ti mal, akoz se selman bann dimoun ki’n marye ki devret dormi ansanm. Sa move aksyon ki Sekenm ti fer ti anmenn en kantite problenm.\nKan bann frer Dina ti antann sa ki ti’n arive, zot ti tre ankoler. De parmi zot, Simeon ek Levi ti sitan ankoler ki zot ti pran zot sab e al dan sa lavil e atak bann zonm par sirpriz. Zot avek zot bann frer ti touy Sekenm ek tou lezot zonm. Zakob ti tre ankoler akoz son bann garson ti fer sa.\nKonman ki sa bann problenm ti konmanse? Ti akoz Dina ti fer zanmi avek bann dimoun ki pa ti obeir lalwa Bondye. Pa i vre ki nou osi nou pa pou anvi fer zanmi avek sa bann dimoun koumsa?


Protestasyon Truck and Plant Hire Association\n‘Protestasyon pou kontinyen toultan keksoz pa ganny met an ekri’\nBann manm Truck and Plant Hire Association -- ki konpri bann kontrakter ki annan kanmiyon ek pick-up – yer ti kontinyen avek zot protestasyon ki zot ti konmanse Lendi.\nNou a rapel ki manm sa lasosiasyon ti aliny zot transpor toudilon laveni State House Lendi ziska kot baro State House pour blok larantre avek lespwar pour ganny sans zwenn avek Prezidan Danny Faure pour kapab diskit zot problenm ki zot pe fer fas avek.\nYer zot ti park zot transpor ankor dan lale State House osi byen ki dan Independence Avenue kot serten zot ti avek bann plakar.\nVer 9er edmi sa lasosiasyon ansanm avek lasosiasyon Seychelles Omni Bus Operators ek zot konsiltan ki zwenn dan en miting avek bann o zofisye gouvernman dan lasal konferans kot Minister Finans, Komers ek Planifikasyon Ekonomik.\nBann zofisye gouvernman ti zwenn zot pour vwar enpe zot konsern e pour vwar kote serten sa bann konsern ti kapab ganny adrese.\nDiskisyon ti vize ver zot bann demann ki ti pour ganny lanplwa dan proze elev danm La Gogue ki pe ganny fer par en lakonpannyen sinwan ‘Singhydro’ ki baze Moris e ki’n ganny sa kontra avek Litilite Korporasyon Piblik (PUC), parmi lezot konsern.\nZot ti osi diskit lo en kontra ki zot annan avek Lazans Transpor lo Later (SLTA) konsernan anmenn koltar, pour etabli en tarif fiks parey pour bann drayver taksi kot en pri rezonnab i ganny fikse pour tonnaz ek kilomet ki zot fer transportasyon.\nEn lot demann ti an solidarite avek Seychelles Omnibus Association kot zot ti pe siport sa lasosiasyon dan son demars pour ganny en polisi travay kler e akseptab.\nDan miting lo kote gouvernman ti Minis pour Labita, Lenfrastriktir ek Transpor lo Later Charles Bastienne, Minis pour Lanvironnman, Lenerzi ek Sanzman Klima, Didier Dogley, sekreter prensipal pour Finans Patrick Payet, sekreter prensipal pour transpor Patrick Andre, tyermenn bord PUC Eddie Belle ek son sef egzekitif Philip Morin.\nLo lot kote bann reprezantan ti tyermenn par enterim Truck and Hire Plant Association, Jeffery Delorie ek de son manm -- James Laporte ek Ivan Anacoura, tyermenn Seychelles Omni Bus Association Mervin Elizabeth ek konsiltan pour sa de lorganizasyon Giovana Neves.\nMinis Dogley ti dir ki gouvernman i toultan pour ki i annan en partisipasyon tou kalite biznes Seselwa dan tou bann gran proze ki ganny antreprann Sesel e ki sa i dan polisi gouvernman.\n« Si ou vwar dan laplipar proze ki PUC ozordi pe fer parey sa laliny 33 KV ki pe ganny mete dan sid Mahé, laplipar bann louvraz pe ganny fer par bann kontrakter lokal tandis ki bann lakonpannyen enternasyonal zot anmenn bann ekspertiz ki malerezman nou napa isi Sesel,» i ti dir.\nMinis Dogley ti fer resorti ki lakonpannyen Singhyro ti fer konnen tar lannen pase ki zot enterese pour travay avek bann kontrakter lokal me ki malerezman zot pa ankor zwenn pour diskit lo sa size.\n«E nou nou pou esey travay ansanm avek Singhydro e osi avek lasosiayon pour fer sir ki i annan partisipasyon Seselwa dan kontriksyon sa danm,» i ti azoute.\nMinis ti dir ki gouvernman pou zwe rol fasilitater e se sa de parti konsernen ki pou bezwen diskit lo zot kondisyon travay ler moman apropriye i arive akoz gouvernman pa kapab enpoz kondisyon lo sa lakonpannyen.\nKonsiltan Neves ti fer remarke ki sa miting ti rantab e kordyal kot serten bann lagreman tel ki en lagreman pour vizit sit danm La Gogue, fasilitasyon miting avek departman transpor pour diskit lo tarif e osi lagreman pour ki sa bann pick-up Singhydro ki lo sit La Gogue zot retourn dan por e lagreman pour en miting avek Seychelles Omni Bus Association lo zot polisi ki zot ti met devan gouvernman plis ki 10-an pase.\n«Lide se travay ansanm pour sa sekter, pour lekonomi Sesel e fer sir ki letan bann proze in vin Sesel, Seselwa osi i benefisye, Seselwa osi i partisipe,» i ti dir.\nMinis Bastienne ti donn zot lasirans ki gouvernman pour vwar fason e regle tou zot bann konsern.\nMe lo son kote letan i ti pe koz avek lapres apre bann deklarasyon, Msye Delorie ti dir kareman ki li i pa satisfe ditou avek deroulman miting.\n«Mon pa satisfe antyerman akoz napa nanryen ki’n ganny fer an ekri, tou keksoz in ganny diskite verbalman. Nou anvi vwar keksoz an ‘black and white’. Nou anvi vwar aksyon,» i ti dir.\nI ti azoute ki si zot pa vwar serten aksyon deswit zot pou vin met zot transpor dan lavil ankor apartir ozordi.\nEnn zot bann demann imedyat sete pour ki sa bann transpor Singhydro ki La Gogue i retourn dan por e ki zot ganny en dokiman an ekri pour dir ki sa bann transpor pou ganny re-eksporte. Sa set transpor, ki parmi i annan sis gro kanmiyon 26 ton ek en bowser, ti desann lo por lo apremidi yer me lefet ki okenn dokiman an ekri lo zot re-eksportasyon pa ti ankor ganny fer, ver 6er edmi yer swar Msye Delorie ti konfirmen ki zot pou kontinyen avek zot protestasyon ozordi ziska ki zot ganny en dokiman an ekri ki dir ki sa bann transpor pou kit pei.\nMe parkont dan miting avek Msye Andre kot son biro dan batiman Quadrant ki ti fer yer menm e dapre konsiltan Neves, en plan travay in ganny drafte kot pou annan ankor konsiltasyon avan ki en regilasyon i ava ganny met anfors lo size tarif an Mars ou Avril.


‘Minister responsab pour lanplwa i reste angaze pour ki drwa, byennet tou travayer i ganny respekte’ -Seychelles Nation\n‘Minister responsab pour lanplwa i reste angaze pour ki drwa, byennet tou travayer i ganny respekte’ |18 May 2022\nSwivan konsern ki travayer Seselwa dan plizyer landrwa travay, enkli IOT, pe sibir move tretman e zot per pour anmenn zot konsern devan pangar zot ava ganny plis viktimize, Minis responsab pour Lanplwa ek Zafer Sosyal in dir ki son minister i reste angaze pour ki drwa e byennet tou travayer i ganny respekte.\nMinis Patricia Francourt in osi dir dan Lasanble yer letan i ti pe reponn en kestyon notis prive lo sa size par dirizan lopozisyon Sebastien Pillay ki son minister i asir travayer tou konfidansyalite e lasirans ki letan zot anmenn zot ka devan ki i pou ganny adrese ziska en solisyon i ganny vwar.\nMinis Francourt in dir ki son ministeri ranforsi de lalwa prensipal ki gouvern kondisyon travay e sa i Lalwa Lanplwa e Lalwa lo Lasante ek Sekirite dan Landrwa Travay. I’n osi dir ki i annan plizyer mekanizm ki neseser anplas pour asir proteksyon tou travayer dan Sesel kot i konsern sa de lalwa.\nSeksyon Labour Monitoring and Compliance i asire ki tou bann kondisyon travay i an konformite avek sa de lalwa e sa i ganny fer atraver diferan vizit dan bann landrwa travay.\nMinis Francourt i dir ki deteksyon bann move kondisyon travay i atraver sa bann vizit lenspeksyon ki zofisye son minister zot fer dan bann diferan landrwa travay e kot travayer ki annan okenn konsern zot met a latansyon sa bann zofisye.\nI’n fer resorti ki en lot fason pour detekte bann move kondisyon travay i atraver bann rapor ki travayer zot menm zot fer e sa i dan trwa diferan fason:\n- bann travayer ki raport direkteman kot minister;\n- bann travayer ki telefonnen;\n- bann ki fer konplent formel atraver en let.\nMinis i dir ki dan tou ka, apre ki son minister in resevwar en rapor, lenvestigasyon i ganny fer pour vwar si sa bann konplent i fonde ou pa e swivan sa en rapor i ganny fer pour kominik bann rekonmandasyon neseser avek anplwayer konsernen.\nPour lannen 2021 bann zofisye in fer 751 vizit dan bann landrwa travay e son minister in resevwar 124 konplent sorti kot bann travayer.\nTravayer i osi toultan kapab anrezistre en rapor pour eksprim zot mekontantman vizavi okenn desizyon ki zot anplwayer i pran konsernan zot kondisyon travay.\nPour lannen 2021 minister in anrezistre 371 rapor parey.\nDan lenstans kot lalwa ki gouvern kondisyon travay pa ganny respekte, departman lanplwa i annan manda pour fer prosedir pour prosekisyon atraver Tribinal Lanplwa. Pour lannen 2021, 22 ka in ganny prosekite.\n“I osi enportan pour fer resorti ki i annan lakonpannyen ki gouvernen par lalwa Seychelles International Trade Zone (SITZ) Employment Regulations 1997 e ki tonb dan manda Financial Services Authority (FSA) pour ranforsi kondisyon travay dan sa sekter.\n“Sa lalwa li i fer provizyon pour ki si okenn travayer dan sa sekter zot annan en konplent zot kapab anreziste kot biro FSA. Dan ka IOT, dapre kominikasyon ki mon minister in resevwar, FSA pa’n resevwar okenn konplent ansa ki konsern kondisyon travay bann travayer sa lakonpannyen me plito konplent konsernan aksyon disipliner e terminasyon lanplwa ki dapre travayer pa zistifye. Ankor dapre lenformasyon ki minister in resevwar, de ka in pas atraver prosedir rapel e negosiasyon pour en settlement i an progre,” Minis Francourt in fer resorti.\nMinis Francourt in osi enform bann manm Lasanble ki lemoman ki son minister i resevwar konplent oubyen rapor lo kondisyon travay pour bann travayer IOT oubyen lezot lakonpannyen ki tonb dan SITZ, zot toultan pran kontakt avek FSA e demande ki i annan lenvestigasyon konzwent ansanm avek zofisye minister pour kapab rod solisyon pour sa bann konplent. I’n dir ki si konplent i ganny fer kot FSA an premye lye e dan ka kot travayer i bezwen lasistans minister, Minis Francourt i dir bann zofisye son minister i toultan pare pour asiste.\n“Pour lannen 2021 nou’n fer 10 vizit dan sa sekter SITZ pour verifye kondisyon lasante ek sekirite dan travay e sa sif i konpri en lenvestigasyon,” Minis Francourt in osi dir.\nIOT lo son kote i anploy 505 travayer lokal e 1375 travayer etranze. Pour lannen 2021, Departman Lanplwa in resevwar 501 laplikasyon pour travayer etranze sorti kot IOT.\nLadan ti annan 109 nouvo pos, 399 demann pour renouvle bann pozisyon. Pour premye kar sa lannen 2022, Minis Francourt i dir zot in resevwar 208 laplikasyon pour bann pozisyon travay sorti kot IOT ki anploy en melanz nasyonalite parey Kenyen, Malgas, Endyen, Filipino osi byen ki Ganeen. Minis in fer resorti avek Lasanble ki bann sif egzakt lo kantite travayer i kapab konfirmen par sa lakonpannyen oubyen departman Limigrasyon.\nTouzour an sa ki konsern lenvestigasyon dan bann ka kot travayer pe ganny maltrete, Minis Francourt in repete ki en lenvestigasyon i ganny fer dan tou ka kot en travayer i enform minister ki Lalwa Lanplwa e Lalwa lo Lasante ek Sekirite dan Landrwa Travay pa pe ganny respekte.\n“Pandan sa dernyen lannen mon minister in osi ranforsi partenarya avek nou bann diferan stakeholders ki osi enkli bann diferan Linyon Travayer atraver bann konplent ki ariv kot minister,” Minis Francourt in dir.\nI’n osi ensiste ki son minister i reste angaze pour ki drwa e byennet tou travayer i ganny respekte. Kot i konsern bann travayer IOT, Minis Francourt i dir son minister i kontiny son partenarya avek FSA e toultan ki konplent i vin a latansyon minister sa i ava ganny adrese atraver striktir anplas.\nSwivan konsern ki bann anplwaye i per pour vin devan pangar apre zot ava ganny targete e viktimize plis, MNA parti minoriter Paul Ernesta ti anvi konnen kwa ki minister pe fer pour ankouraz sa bann travayer e donn zot sa konfyans neseser pour vin devan e osi ki sa bann lorganizasyon i ganny dil avek parey i fodre.\nLo son kote MNA parti mazoriter Andy Labonte ti anvi minis i konfirmen si vre IOT in arete pran travayer Seselwa part-time ki i dir ti ava ede redwir lakantite travayer etranze, konsern ki IOT in redwir son prodiksyon swivan konsern ki napa ase lavant ki fer ki bokou travayer Seselwa in ganny fer aret travay, konplent sorti kot bann linyon e ki pouvwar ki zot annan.\nLo sa bann pwen Minis Francourt ti fer resorti ki son minister napa okenn kontrol lo sa ki IOT i deside ansa ki konsern si IOT i deside arete fer dimoun travay part-time ou non me si i annan dimoun ki santi zot afekte par en tel desizyon zot bezwen vin devan e fer konnen zot sitiasyon. An sa ki konsern bann linyon travayer, Minis Francourt in dir ki i annan 2 linyon ki son minister i travay pros avek e zot travay ansanm lo bann ka ki vin devan. Minis i dir ki parey bann linyon son minister osi i travay pour byennet tou travayer e zot ankouraz tou linyon pour vin devan e anmenn bann ka konsernan bann travayer.\nLo son kote sekreter prensipal pour lanplwa Jules Baker in asir bann manm Lasanble ki anba lalwa SITZ i annan en striktir anplas ki fer provizyon pour ki okenn travayer ki annan en konsern ou grievance i kapab anrezistre avek FSA me si i pa dakor avek desizyon ki FSA i donnen i annan tou drwa fer rapel avek minis finans ki responsab pour SITZ.\nAnsa ki konsern armonizasyon sa de lalwa, PS Baker in fer resorti ki sa i an progre e ki tre byento en desizyon i ava ganny pran lo sa size.\nLo kote IOT, PS i dir kot i konsern kota, gouvernman ek minister lanplwa in toultan met lanfaz pour ki otan Seselwa posib i antre dan sa lakonpannyen pour travay e minis avek tou bann zofisye lanplwa in asiz avek bann responsab IOT pour met anplas pli bon mekanizm pour ankouraz plis Seselwa e minister i okouran tou bann demann ki IOT i annan.\nSwivan en kestyon par MNA lopozisyon Churchill Gill lo size si minister i satisfe avek lokalizasyon bann pos kot IOT, Minis Francourt ti fer resorti ki avan son minister i aprouv en pos zot fer sir ki zot satisfe ki vreman napa en Seselwa ki kapab pran sa bann pozisyon.\nLakantite pos ki’n ganny lokalize pandan sa dernyen lannen\nSwivan lezot kestyon bann manm ki Minis Francourt ti reponn ti enn par MNA pour Plaisance Richard Labrosse ki ti anvi konnen konbyen pos ki’n ganny lokalize pandan sa dernyen lannen.\nMinis Francourt ti fer resorti ki malgre bokou defi, son minister in fer e pe kontinyen fer bokou zefor pour met otan dimoun posib dan en lanplwa permanan.\nMinis in dir ki anba progranm lokalizasyon zot in reisi lokaliz 160 pozisyon depi 2017 ziska Avril 2022.\nI dir ki dan pei i annan travay pour tou Seselwa ki anvi travay. I dir ki menm avek pandemi Covid-19 boner 2020 e an 2021 son minister in anrezistre 2477 dimoun ki ti pe rod en lanplwa me ti termin lannen 2021 avek selman 491 dimoun ki ti napa en lanplwa.\n“Sa i montre rezilta bokou zefor e devouman bann travayer departman lanplwa e nou konstate ki i annan plizyer pozisyon ki’n ganny lokalize e nou kapab dir fyerman ki en pozisyon ki ti pe al pour en etranze in vin pour en Seselwa akoz nou ti egzize ki drwa travay i pour Seselwa an premye. An 2021 nou ti anrezistre plis ki 5 mil plas travay e nou ti plas plis ki 1800 dimoun dan en lanplwa e i annan lespas pour ankor plis Seselwa pour travay.\nNou ti osi refiz apepre 3 mil demann pour anploy travayer etranze akoz ti annan Seselwa pour pran sa bann pozisyon. Progranm ‘My First Job’ ki target bann zenn in osi ede pour lokaliz bann pozisyon e mazorite anplwayer i satisfe avek rezilta sa bann kandida. Mon oule remersye tou sa bann anplwayer e demann lezot pour zwenn nou dan sa demars. Progranm skills development ek progranm reskilling ki ofer formasyon e on-the-job training pour donn sans dimoun ki pe rod en travay antre dan en lanplwa in osi ede pour lokaliz bann pozisyon e pour pei redwir demann pour travayer etranze malgre ki demann pour lanplwa i reste o,” Minis Francourt in fer resorti.\nDefi prensipal ki Minis Francourt i dir son minister i rankontre an sa ki konsern lokalizasyon i ki i en prosesis ki pran bokou letan e i difisil e i annan letan kot sa Seselwa i kite travay dan sa landrwa avan ki sa pos i ganny lokalize oubyen dimoun ki pe rod en lanplwa i pran letan pour swazir en travay.\nParmi bann sekter ki annan plis demann pour travayer etranze an 2021 i reste sekter konstriksyon avek 7440 pozisyon, sekter tourism avek 3371 pozisyon e komers avek 1485 pozisyon.\nSa bann sif i osi montre ki pei pou toultan bezwen travayer etranze me ki minister pe entansifye son zefor pour kontinyen plas Seselwa dan lanplwa e redwir depandans lo travayer etranze.\nMinis in lans lapel pour tou Seselwa ki pa ankor antre dan en lanplwa pour vin devan e pran en lanplwa.\nFer rediksyon lapovrete en size priyoriter son departman avan lannen 2023\nMinis Francourt in dir sa i en responsabilite partaze ant tou bann minister ek departman gouvernman osi byen ki tou dimoun dan bann fanmir, bann endividyel dan nou sosyete pour empower zot prop lekor.\n“Nou salye tou bann fanmir e bann endividi ki pe travay tre dir pour pran swen avek bezwen zot lakour e nou osi ankouraz nou tou pour partisip dan transformasyon nou sosyete atraver nou travay dir. Dapre dernyen letid pour etabli en nivo lapovrete Sesel an 2018, poverty head count rate ti 25%. Me sa letid ti montre ki bann lezot fakter i devret ganny konsidere ler pe etabli nivo lapovrete. Parmi sa bann fakter i nivo ledikasyon, travay dan sekter enformel ek lanplwa. Gouverman pe pran sa lapros pour asire ki sa bann fakter i pli byen targete e ki solisyon pour lapovrete i pran plis dimansyon sosyo-ekonomik e non pa zis larzan siplemanter.\nLo kote minister, Minis Francourt in dir ki zot in deza anbark lo en progranm reskilling ki redonn bann zenn e osi bann adikt en dezyenm sans pour antre dan lemonn travay. Gouvernman in osi revwar e ogmant lasistans ki i donn bann ki vreman bezwen e sa legzerzis pou kontinyen avek plis letid pour determin bann fason pli soutenab a lonterm prenan kont ki mank lanplwa pa en defi Sesel me plito enn ki annan pour fer avek levolisyon dan nivo saler.\nAnplis ki sa Minis Francourt i dir bann demars in deza konmanse ansanm avek minister responsab lanvironnman ek lenerzi pour asiste bann fanmir atraver PUC rebate. STC lo son kote pe deza aplik RRP ki pe osi anmenn en soulazman pour bann fanmir. SPTC osi lo son kote pa’n ogmant pri bis pour lemoman e tou zefor pe ganny fer pour soutenir sa polisi ziska en revizyon i byen neseser.\n“Baze lo tousala Lasanble i devret pran ankont ki lezot departman gouverman pe deza zwe zot rol dan sa demars pour redwir lapovrete dan pei e sa i bezwen plis kordinasyon vi ki lapovrete pa zis en defi pour departman sosyal. Anplis ki sa nou kontinyen ankouraz nou popilasyon pour sezi bann loportinite ledikasyon e travay, pour depans dan en fason responsab, pour zer byen zot bidze e sa i ava montre nou langazman pour konbat lapovrete,” minis i dir.


Lapolis pe demann plis prekosyon lo semen - Seychelles Nation\nLapolis in raporte ki en fiy aze 19-an ki pe reste La Misère e ki ti enplike dan en aksidan Dimans apremidi dan distrik Anse Boileau, i admit dan younit swen entansif kot Lopital Sesel avek dimal entern, me son kondisyon in kantmenm ganny dekri konman stab.\nEn garson aze 24-an, drayver loto ki sa fiy ti pasaze ladan, li in ganny large Merkredi apremidi apre pros 4 zour pase lo ward Lopital Sesel.\nEn lot pasaze zonm dan menm loto li i ti ganny sans sove dan aksidan san gran dimal.\nSa fiy ki ti’n orizinalman admit dan younit swen entansif Dimans menm, ti ganny transfer lo ward Lendi apremidi avan reganny transfer dan younit swen entansif Mardi apremidi swivan serten entervansyon sirizirkal.\nSa aksidan ti ariv zis avan ariv kot laboutik lafanmiy Fock Yune apre ki drayver ti perdi kontrol son transpor e tap dan en miray. Sa letan sa loto ti sorti direksyon Anse à la Mouche annalan ver Barbarons. Lapolis pe fer lanket dan sa ka.\nOsi dimans, Pti Barbarons en zonm ek 2 zanfan ti sanse pour pa ganny gran dimal dan en aksidan kot en Jeep Vezel ki zot ti ladan ti preski konpletman andomaze. Sa 3 dimoun ti ganny latansyon medikal neseser klinik Anse Boileau ek Lopital Sesel apre ganny large.\nE swivan lensidan kot 2 dimoun ti ganny tape par transpor yer dan 2 lensidan separe kot parmi en pti garson 8-an in kas en kote lipye, lapolis pe ankor enn fwa demann motoris konman pyeton pour egzers plis responsabilite e pran bokou plis prekosyon letan zot pe servi larout piblik.\nKominike sorti kot lapolis


Kat dimoun i kondannen pour lofans relye avek drog -Seychelles Nation\nLakour Siprenm in resaman kondann kat zonm Seselwa dan kat ka separe apre ki zot ti’n pled koupab pour sarz relye avek lofans kont en drog kontrole ki ti’n ganny mete kont zot.\nTou sa bann kondannen ti ganny inisyalman arete par zofisye Biro Anti-Narkotik (ANB) dan Lafors Lapolis Sesel pour lofans ki zot ti komet.\nDan premye ka, le 9 Avril 2021, Steven Derreck Antoine, en teknisyen telekominikasyon, sorti dan soudistrik Pointe au Sel, aze 27-an, ti ganny kondannen 3-an prizon pour trafik en drog kontrole (25.15 granm eroin) e 3 mwan pour posesyon en drog kontrole (22 granm rezin kanabis). Toulede term prizon pou mars ansanm. Steven Antoine ti ganny arete Petit Barbarons le 18 Zen 2019, an posesyon sa bann drog.\nDan en lot ka, le 7 Avril 2021, Damien Darnley Rose, en zabitan St Louis anploye konman en drayver, aze 26-an, ti ganny kondannen 6 mwan prizon pour posesyon en drog kontrole avek lentansyon pour trafik sa drog (352.9 granm zerbaz kanabis). Son term prizon in ganny sispann pour 2-an e adisyonnelman, i pou bezwen pey en lanmann R10,000 par porsyon R2,500 tou le mwan e si i pa peye i pou fer 6 mwan prizon. Damien Rose ti ganny arete St Louis le 5 Novanm 2018 an posesyon sa drog.\nLe 1er Avril 2021, Stanio Nico Michel Françoise aze 20-an ki pa anploye sorti dan distrik Mont Buxton, ti kondann 9 mwan prizon avek en lanmann R4,000 ki i pou bezwen peye pandan 5 mwan apre ki in deservi son term prizon si non i pou bezwen fer 2 mwan prizon. Stanio Françoise ti komet sa lofans pour ki in ganny kondannen an poseseyon en drog kontrole avek lentansyon pour trafik sa drog (23.9 granm eroin), le 27 Avril 2019 kot li.\nE mwan pase, le 31 Mars 2021, Robin Fabien Quatre, en fermye sorti dan soudistrik Pointe au Sel, aze 51-an, ti ganny kondannen pour posesyon en drog kontrole (117 .2 granm zerbaz kanabis). Konman santans i pou bezwen pey en lanmann R15,000 avan le 31 Avril 2021, e si i pa peye i pou fer 6 mwan prizon. Robin Quatre ti ganny arete kot li le 31 Oktob 2018 an posesyon sa drog.


US i deplor desizyon gouvernman pour ouver pei le 25 Mars -Seychelles Nation\nUS i deplor desizyon gouvernman pour ouver pei le 25 Mars |06 March 2021\nUnited Seychelles (US) i konsider desizyon gouvernman pour ouver erport le 25 Mars pour tou viziter, eksepte bann ki sorti Sid Afrik, avek zis en rezilta PCR negativ 72 erdtan konman enn ki enpridan e iresponsab.\n“I en lot legzanp kot sa gouvernman teti i deside enterfer dan lasante piblik e met a risk popilasyon Sesel, sirtou zanfan ek vyeyar, zis pour promouvwar lentere gro biznes e pour ganny enn de dolar anplis. Fodre note ki laplipar dimoun ki’n mor avek Kovid se nou bann dimoun aze e ki plis ki 250 miner in teste pozitiv,” US i dir dan en kominike.\n“I malere ki ozordi pour sa gouvernman larzan i pli enportan ki lavi imen. Sa desizyon i vin a en moman kot to lenfeksyon Kovid Sesel i pli o dan lemonn e lakantite lanmor lye avek Kovid i ogmante tou le zour,” sa kominike i azoute.\nUnited Seychelles i vwar plizyer problenm avek sa desizyon. “Premyerman, kontrerman avek sa ki gouvernman ti’n reasir lepep, ozordi zis 25% popilasyon in ganny dezyenm doz vaksen. Sa i reprezant 35% an mwens ki sa ki neseser pour ganny ‘herd immunity’. Dezyenmman, leksperyans in montre ki a plizyer lenstans touris/etranze ki’n vin Sesel avek tes PCR negativ zot in apre teste pozitiv isi. Pour sa i annan plizyer rezon, me lenportans se ki i annan gran danze ki nouvo varyan sa viris i ganny entrodwir dan Sesel. United Seychelles i osi okouran ki sel rezon ki nonm ka lenfeksyon Kovid pe desann se akoz bokou mwens tes pe ganny fer.\nUnited Seychelles i osi note ki en progranm agresiv vaksinasyon pe pran plas san ki nou konnen ki kalite varyan Kovid pe sirkile dan pei. I fer preski 2 mwan ki United Seychelles ti enplor gouvernman pour determin varyan sa viris, me parey tou dimoun i konnen sa gouvernman otokratik pa ti ekoute. Fodre note osi ki vaksen ki pe servi isi pa neseserman efikas kont serten varyan Kovid. United Seychelles i osi pran kont ki dan zot kalkilasyon gouvernman pa’n enkli sa plizyer milye travayer etranze avek GOP ki ozordi pe viv Sesel.”\n“United Seychelles i kontan pour note sepandan ki gouvernman in finalman ekout son konsey pour akseler progranm vaksinasyon ki United Seychelles ti fer preski 2 mwan pase. Ankor United Seychelles i panse ki gouvernman pe mal zer sa problenm e pe reakte dan en fason ‘piece-meal’ avek bi pour li kapab ganny en pe plis dolar dan sistenm banker.”\n“United Seychelles i ankor krwar ki si gouvernman ti’n ‘lock down’ pei e fer en progranm vaksinasyon rapid ozordi Sesel ti pou dan en pozisyon pour ouver pei avek touris san gran danze. United Seychelles i swete ki avek sa desizyon gouvernman sitiasyon Kovid dan pei pa vin en pli gran dezord ki i ete ozordi.”\nBann pwennvi eksprimen dan sa lartik i pour United Seychelles e pa neseserman reflekte lopinyon zournal Seychelles NATION.


Mesaz par Prezidan Danny Faure a lokazyon Lazournen Enternasyonal Lafanmir Le 15 Me 2020 - Messages - State House Seychelles | Office of the President\nMesaz par Prezidan Danny Faure a lokazyon Lazournen Enternasyonal Lafanmir Le 15 Me 2020\n14 May 2020 | State House\n25 an pase, lemonn ti partisip dan en rankont mondyal kot bann deklarasyon senser ti ganny adopte pou anmenn plis legalite e plis lazistis sosyal dan lemonn, atraver ‘Beijing Declaration’ e ‘Copenhagen Declaration’. Pandan sa 25 an, Sesel in vwar en devlopman vreman remarkab dan son lekonomi e epanouisman son pep.\nLafanmir I fondasyon nou sosyete. Nou pa kapab oubliy sa. An rezilta sa sitiyasyon pandemi, noun realize ki lafanmir i annan en gran rol pou zwe dan stabilite e boner nou lasosyete. E sa realizasyon pe fer nou reflesir lo bann mwayen pou nou ranforsir rol lafanmir.\nCOVID-19 inn fer nou sanz nou fason fer keksoz. Nou pe viv dan en nouvo realite kot nou bezwen kontinyen swiv gidans sorti kot Lotorite Lasante Piblik e kontinyen ranforsi bann pratik gard distans. Me mon konvenki ki bokou Seselwa in tir en leson pozitiv dan sa peryod, kot nou pli byen apresye valer lavi, valer lafanmir, valer lanmitye, valer vwazinaz e valer kominote. Pour bokou fanmir in anmenn zot pli pre ansanm, e mon ankouraz zot pou tenir sa laprosman vivan.\nOzordi plis ki zanmen, nou bezwen annan plis konpasyon e konprenezan. A tou pri, annou partaz sa lanmour dan nou leker pour nou pros e nou prosen.\nMon ankouraz tou minister, departman, lazans, sosyete sivil e sekter prive pour kree bann partenarya avek fanmir pou nou asimil zot bann bezwen, swa koman endividi, swa konman fanmir antye. Mon demann nou tou pou annan plis solidarite anver kanmarad pou nou kapab ed bann ki pli dan bezwen, sirtou bann ki pli vilnerab.\nMon remersye e salye tou endividi, e lorganizasyon ki pe travay dir pou byennet nou bann fanmir Seselwa e mon pas mon meyer swe a tou fanmir dan Sesel ozordi, nou lazournen spesyal.


Danyel Dan Trou Lyon | Zistwar Labib\nI PARET ki Danyel i dan en ta problenm. Me sa bann lyon pa pe fer li nanryen! Eski ou konnen akoz? Lekel ki’n met Danyel la avek sa bann lyon? Annou vwar.\nAprezan lerwa Babilonn ti apel Daris. I ti kontan Danyel en kantite akoz i ti en bon dimoun e i ti malen. Daris ti swazir Danyel pour vin en sef dan son rwayonm. Sa ti fer lezot zonm dan rwayonm zalou Danyel, alor gete ki zot ti fer.\nZot ti al kot Daris e zot ti dir li: ‘Nou tou nou’n dakor, O lerwa, ki ou devret fer en lalwa ki dir ki pour 30 zour personn pa devret priy avek okenn bondye oubyen zonm eksepte ou, O lerwa. Si okenn dimoun i dezobei, alor i devret ganny zete dan en trou ki annan lyon.’ Daris pa ti konnen akoz ki sa bann zonm ti oule fer sa lalwa. Me i ti panse ki ti en bon lide, alor i ti fer ekrir sa lalwa. Aprezan sa lalwa pa ti kapab sanze.\nKan Danyel ti antann konsernan sa lalwa, i ti al kot li e i ti priye, zis parey i ti abitye fer. Sa bann move zonm ti konnen ki Danyel pa ti pou aret priy Zeova. Zot ti kontan, akoz i paret ki zot plan pour debaras zot avek Danyel ti pe marse.\nKan lerwa Daris ti konnen akoz ki sa bann zonm ti anvi fer sa lalwa, i ti vreman regrete. Me i pa ti kapab sanz sa lalwa, alor i ti donn lord ki Danyel i ganny zete dan trou avek bann lyon. Me lerwa ti dir avek Danyel: ‘Mon swete ki ou Bondye ki ou servi, pou sov ou.’\nDaris ti vreman trakase ki sa swar i pa ti kapab dormi. Lannmen bomaten i ti tay kot trou ki ti annan bann lyon. Ou kapab vwar li la. I ti kriye: ‘Danyel, serviter Bondye vivan! Eski sa Bondye ki ou servi in kapab sov ou avek bann lyon?’\n‘Bondye in anvoy son lanz,’ Danyel ti reponn, ‘e i’n ferm labous sa bann lyon afen ki zot pa kapab manz mwan.’\nLerwa ti vreman kontan. I ti donn lord pour retir Danyel dan sa trou. Apre i ti fer zet bann zonm ki ti oule touy Danyel dan trou kot sa bann lyon ti ete. Zot pa ti ankor ariv anba dan trou nek bann lyon ti sot lo zot e kas tou zot lezo.\nApre lerwa Daris ti ekrir tou dimoun dan son rwayonm: ‘Mon donn sa lord ki tou dimoun i devret respekte Bondye Danyel. I fer bann gran mirak. I’n anpes bann lyon manz Danyel.’


Lasanble i rezet prozedlwa pour ranforsi lalwa referanndonm, pour amann en Lartik Konstitisyon -Seychelles Nation\nLasanble i rezet prozedlwa pour ranforsi lalwa referanndonm, pour amann en Lartik Konstitisyon |19 September 2019\nLasanble ti vote Mardi apremidi – 11 anfaver e 17 kont – pour rezet en prozedlwa pour ranforsi lankadreman legal pour permet ki en referanndonm i ganny fer.\nNou ava rapel ki sa prozedlwa ti prezante pour premye fwa pour konsiderasyon e laprouvasyon Lasanble an Zilyet, preski trwa mwan pase, par Vis-Prezidan Vincent Meriton me apre deba entans kot bann manm LDS ti argimante ki sa prozedlwa ki ti’n propoze ti pe donn tro bokou pouvwar en prezidan e non pa lepep kot i konsern desizyon pour deklar en referanndonm, zot ti vote pour sispann vot lo sa prozedlwa.\nManm lo toulede kote ti dakor alor pour al rekonsider tou bann propozisyon sorti lo toulede kote latab e pour ariv lo en konpromi lo meyer fason pour bouz devan.\nMardi Vis-Prezidan Meriton ti retourn dan Lasanble e i ti enform bann manm ki gouvernman ti’n rekonsider sa prozedlwa prenan kont bann entervansyon e propozisyon bann manm lola e bann lezot propozisyon ki le de parti ek Bills Committee dan Lasanble ti’n fer vizavi sa prozedlwa.\nI ti dir ki gouvernman in ekout atantivman e egzamin sa bann propozisyon o serye e ti soumet sa bann revizyon avek Lasanble semenn pase.\nParmi sa bann revizyon ti enkli;\nPoursantaz voter pour refer en petisyon avek Prezidan par linisyativ popiler: Bann manm ti santi ki i kapab tre difisil pour en organizater petisyon ganny 35% voter pour siny en petisyon pour fer en referanndonm lo en size ou propozisyon konstitisyonnel ou ordiner. Gouvernman pe propoz redwir sa poursantaz pour vin pa mwens ki 25% voter. Sa i a fer li mwen difisil pour organizater en petition ganny sa kantite sinyatir neseser.\nReferanndonm par linisyativ popiler lo en size ou propozisyon ordiner: Sa ti en konsern bann manm pli partikilyerman dan parti mazoriter ki sa prozedlwa pe propoz donn tro bokou pouvwar prezidan larepiblik pour deside si en size ou propozisyon ordiner dan en petisyon prezante par linisyativ popiler i dwatet ganny refer a Komisyon Elektoral pour en referanndonm.\nBann entervenan ti propoze ki prezidan i dwatet egzers sa pouvwar an konsiltasyon avek en lot zofisye oubyen antite. Apre gran refleksyon, gouvernman in propoze ki prezidan a pran en tel desizyon an konsiltasyon avek Ombudsman anvi ki rol Ombudsman an zeneral se pour protez lentere bann sitwayen vizavi aktivite gouvernman.\nPropozisyon lo poursantaz vot pour en referanndonm ordiner: Gouvernman in dakor ek sa propozisyon ki poursantaz vot pour en referanndonm ordiner i pa mwens ki en mazorite vot valab dan en referanndonm, savedir plis ki 50%.\nApre ki i ti’n prezant en rezimen bann revizyon, bann manm ti vote 11 anfaver e 17 kont pour rezet bann revizyon ki fer ki lalwa referanndonm i reste parey i ete.\nEn lot prozedlwa ki bann manm ti rezete Mardi ti en Private Member’s Bill anmennen par Onorab Flory Larue sorti dan parti LDS ki ti pe demande ki i annan en lamannman dan Lartik 59(2) nou Konstitisyon.\nBann manm ti vote 18 anfaver e 12 kont ki fer ki sa lamannman pa’n ganny 2 tyer nonm total manm Lasanble ki fer i pa’n pase.\nSa Lartik i donn tou gidans lo Prezidan nou pei. Premye parti (1) sa Lartik i donn prezidan ki dan lofis iminite konplet ki fer ki personn pa kapab anmenn okenn sarz kont li letan ki i pe servi son manda.\nLartik 59(2) li i fer ki okenn dimoun ki ti anvi anmenn okenn sarz kont en dimoun ki ti’n deza prezidan i annan zis 3-an pour fer li apre ki sa prezidan in kit lofis. Dan 3enm parti sa Lartik, li i permet ki tou sarz ki annan kont li i sezi ziska ki i konplet son manda prezidansyel.\nKonstitisyon mannyer i ete ozordi okenn dimoun ki’n deza prezidan, ki prezidan, sa ki pou vin prezidan dan lefitir, letan son manda i fini, nenport dimoun ki anvi anmenn en ka kont li i annan zis 3-an pour fer sa.\nDan son prezantasyon Onorab Larue ti fer referans a plizyer lamannman ki’n annan dan lepase par egzanp sa enn ki ti amann Lalwa Proteksyon Zofisye Piblik pour sanz sa peryod preskripsyon ki ti aplik pour bann zofisye servis piblik sorti sis mwan pour vin senk-an. Onorab Larue ti fer resorti ki dan sosyete Seselwa se lalwa ki determin zistans nou aksyon e alor i ti demande si sa sitiasyon i pa an kontradiksyon avek sa prensip ki tou dimoun i bezwen egal e mars anba menm lalwa parey Lartik 27 Konstitisyon i eksplike.\nI ti dir ki en prezidan i en serviter piblik, en sitwayen normal ki ler i ganny elekte prezidan i ganny privilez pour reprezant nou lentere. Apre son manda son travay konman prezidan i fini e i retourn konman en nenport sitwayen. Alor eski nou devret limit son letan kot i kapab ganny demann kestyon apre ki i’n konplet son manda? Eski i devret kontinyen ganny privilez apre ki i nepli prezidan?\nOnorab Larue ti demann tou son koleg manm pour siport sa lamannman pour moderniz nou Konstitisyon.\nPremye pour pran laparol lo sa propozisyon lamannman, Onorab Bernard Georges dan parti LDS ti donn son soutyen sa lamannman e ti dir ki en Konstitisyon i bezwen osi evolye pour satisfer bezwen en pep anmezir ki en sosyete i evolye.\nI ti dir si nou en pep ki krwar dan rule of law e annan motivasyon egaliter, sa propozisyon lamannman i satisfer tou sa bann kriter.\nI dir i pa konnen pour ki rezon sa peryod preskripsyon i annan pour fer avek aktivite en ansyen prezidan i ganny limite pour selman 3-an apre ki i’n sorti opouvwar e ki i pa vwar okenn rezon akoz i bezwen diferan avek pour lezot dimoun e sa i fer en sitiasyon de pwa de mezir.\nI dir si en prezidan i fer en keksoz ki ilegal, i bezwen sibir menm konsekans ki okenn dimoun i sibir ler zot fer menm keksoz ki ilegal e se sa ki nou apel egalite devan lalwa e personn pa parlao lalwa me ki Konstitisyon i pli for e parlao nou tou.\nI dir sa lamannman pou fer sir ki alavenir napa personn ki pou kapab dir i pli egal devan lalwa ki lezot.\nLo son kote Onorab Johan Loze ti dir ki LDS en semenn oparavan ti’n fer kler ki ansyen prezidan James Michel son peryod preskripsyon 3-an pe terminen an Oktob ki fer ki sa lamannman konstitisyonnel i irzan e zot ti ensiste lola. Andizan sa i kler alor pour tou dimoun ki sa lamannman in ganny anmennen pour en dimoun e sa se Msye Michel.\nOnorab Loze ti osi fer referans a plizyer lezot lalwa ki i dir LDS in lager pour amande akoz i dan zot lentere.\nLo son kote Onorab Sebastien Pillay ti fer resorti ki lentansyon sa prozedlwa pa bon, i pa nob e i pa dan lentere pep Seselwa e i ti demann son bann koleg LDS pour aret pran en lapros en pwa de mezir.\nPour dirizan lopozisyon, Onorab Wavel Ramkalawan, i ti dir ki dan son prezantasyon lo sa lamannman Onorab Larue ti fer kler ki sa lamannman pa konsern okenn endividi e i pa dir okenn par ki i pe target en endividi. Letan en lamannman konstitisyonnel i ganny fer i pou aplik pour tou dimoun.\nTi annan bokou deba lo sa lamannman me dan son larepons, Onorab Larue ti fer kler ki li dan son prezantasyon lo sa propozisyon lamannman pa ti’n mansyonn non Msye Michel e i ti ensiste ki sa lamannman i pour tou dimoun ki en zour i ganny sa privilez pour deservi pep Seselwa konman son prezidan.\nAntretan yer Lasanble Nasyonal in kontiny son bann diskisyon pour amann bann lalwa dan Kod Sivil Sesel e yer deba ti konsantre lo drwa domenn piblik, drwa siperfisi parmi lezot. Lasanble i kontiny son travay ozordi.


Kominike lapolis - Seychelles Nation\nKominike lapolis | 09 November 2019\nLapolis in raporte ki en ka labi fizik lo en pti garson lekol in ganny anrezistre kont sa ansennyan enplike dan lensidan ki ti arive kot lekol Anse Aux Pins Merkredi. Lanket pe ganny fer dan sa ka. Dapre rapor sa lensidan ti ariv Mardi apremidi kot sa lekol.\nAnkour sa semenn in osi annan sa zonm, akize dan ka labi seksyel lo 3 miner raporte avek lapolis an Zilyet sa lannen ki’n pled koupab e santans lo li pou ganny prononse par Lakour Siprenm le 26 Novanm. Dan en lot ka labi seksyel raporte an Me sa lannen lo en fiy 14-an ek en lot 11-an, en zonm 72-an, akize dan sa ka in ganny rimann.\nFinalman lapolis in raporte ki en zonm sispe 31-an ki reste Roche Caïman in ganny anmenn ankour yer kot in ganny rimann an relasyon avek 3 ka kas batiman e vole. Dapre rapor lensidan ti ariv Eden Island le 2 ek le 3 Novanm e sispe ti ganny arete Zedi. Swivan lanket anmennen par lapolis serten zouti sarpantye ki ti’n ganny vole in ganny rekipere.\nLanket dan sa 2 ka i kontinyen.\nDevlopman dan sa bann ka i ava ganny kominike letan lakour i rann zizman.


Tuesday, 05 January 2021\tCommunique\nResepsyon baze “headquarters” Santral I fermen depi le 4 ziska le 18 Zanvye pou bann trazaksyon parey “Character Certificate” ek peyman permi pou aprann dray. Pour okenn konsern sil vouple kontakte 4288041 oubyen 4288003.\nPandan menm letan vizit pour deteni dan kaso lapolis I restrikte pou zot avoka selman.\nApard pou bann ka ki vreman serye, manm piblik pe osi ganny demande pour evite raport an personn kot Stasyon, me pou plito fer zot rapor par telefonn atraver Sant Komann lo 4288000.\nFinalman manm piblik pe ganny enformen ki Biro Anti-Narkotik (ANB) dan Lafors Lapolis Sesel, pa pou pe resevwar piblik pou okenn vizit ouswa apwentman depi le 4 Zanvye ziska le 18 Zanvye 2021. Pou okenn lenformasyon oubyen swivi lo okenn lanket drog, ou kapab kol nimero 4611917 ant 8er a 4er, oubyen 4611909 pou okenn lezot konsern drog, ant 8er a midi. ANB ek lapolis I remersi ou pou konprenezon e ou sipor kontinyel.\nMonday, 04 January 2021\tCommunique\nRestriksyon lo tou rasanbleman piblik in antre anfors\nDepartman lapolis pe averti manm piblik lo ranforsisman regilasyon lo restriksyon kont rasanbleman piblik deklare par prezidan larepiblik e komisyonner lasante piblik.\nSa I enkli rasanbleman kont nenport rankont sosyal e aktivite lwazir.\nLapolis pe demann manm piblik an zeneral pou evite groupe pou okenn aktivite piblik sirtou si zot napa lotorizasyon departman lasante e komisyonner lapolis.\nPour sa moman festivite dimoun pe egalman ganny demande pou selman zwenn avek zot fanmiy pli pros.\nTou dimoun pe ganny enformen ki I mandatwar e enportan pou met zot mask dan piblik e zot pe ganny demande pour respekte bann regilasyon lo restriksyon rasanbleman piblik pou evite antretan an kontrayiete avek lapolis e lezot lotorite kin ganny mandate pou ranforsi lalwa dan pei.\nThursday, 31 December 2020\tCommunique\nLapolis in raporte ki en 6yenm sispe, en madanm gard ki ti ganny arete tar semenn pase in ozordi bomaten ganny anmenn ankour ansanm avek sa 5 lezot madanm ki ti pe rimann an koneksyon avek lanket ki pe ganny fer kot komisyon transpor lo later. Ziz larkour Siprenm in larg zot tou le 6 lo kosyon e lezot kondisyon tel ki pou pa enterfer avek temwen dan sa zafer, remet zot paspor avek lotorite konsernen, raport kot CID tou le lendi e pou pa komet okenn lofans pandan ki zot deor provizwarman.\nAntretan lapolis I kontinnyen avek son lanket avek posibleman ankor larestasyon.\nDan son labsans, en madanm ki reste Petit Paris in ganny rimann par Ziz lakour Siprenm bomaten. Sa madanm ki ansemoman admit dan ward psikyatrik I sispe dan en ka pou esey koz lanmor son prosen dan en ka arive Petit Paris Vandredi le 25 Desanm.\nDan sa ka en zonm 59 an I admit dan younit swen entansif avek blesir serye lo plizyer parti son lekor e son kondisyon in ganny dekri koman kritik. Sa sispe in ganny rimann ziska le 8 Zanvye antretan ki CID I kontinny son lanket.\nEn drayver zonm 19 an avek son pasaze, en lot zonm aze 29 an ki reste Perseverance in ganny trete apre ganny large swivan en aksidan dan zanmerant sa landwar byen konni koman kontour Laflit Pascal Village dan distrik Beau Vallon.\nDapre drayver, i ti sorti direksyon St Louis pe desann Beau Vallon ler i ti perdi kontrol son loto ki ti kit semen e tonm anba kot en lakaz.\nSa aksidan ti ganny raporte arive enpe letan apre minwi.\nLanket pe ganny fer dan sa ka.\nLapolis pe egalman fer lanket dan en ka kot en zonm Barbarons in pik en garson 19 an kot lekol Grand Anse Mahe, landrwa kot zot ti ale pou ganny administre metadonn bomaten.\nSa garson 19 an ti ganny tranporte Sant lasante Anse Boileau e plitar ganny refer Lopital Sesel pour latansyon medikal.\nDapre rapor sa pike avek en zouti pwent I dan kote gos leren viktim.\nSa lensidan ti ganny raporte avek lapolis ver 8er bomaten.\nFriday, 18 December 2020\tCommunique\nEn zonm I kondann 20 an pou lagresyol seksyel.\nLapolis in raporte ki Daniel Lespoir, en zonm 48 an ki ti donn son ladres koman Bel Vedere letan I ti ganny arete an Mars sa lannen pou en lofans lagresyon seksyel lo en madanm pros 30 an, in ozordi ganny kondannen 20 an prizon.\nSete ziz lakour Siprenm ki ti pas santans lo sa akize ki ti ganny arete le 25 Mars, zour ki I ti komet sa lofans.\nThursday, 26 November 2020\tCommunique\nLAPOLIS PE DEMANN PLIS PREKOSYON LO SEMEN\nLapolis in raporte ki en fiy 19 an ki pe reste La Misere, enplike dan en aksidan dimans apremidi dan distrik Anse Boileau I admit dan younit swen entansif avek dimal entern me son kondisyon in kantmenm ganny dekri koman stab. En garson 24 an drayver loto ki sa fiy ti pasaze ladan li in ganny large yer apremidi apre pros 4 zour pase lo ward.\nEn lot pasaze zonm dan menm loto li I ti ganny sans sove dan aksidan sa gran dimal.\nSa fiy ki tin orizinalman admit dan younit swen entansif dimans menm ti ganny transfer lo ward lendi apremidi avan reganny transfer dan younit swen entansif mardi apremidi swivan serten entervansyon sirizikal.\nSa aksidan ti ariv zis avan ariv kot laboutik lafanmiy Fock Yune apre ki drayer ti perdi kontrol son transpor e tap dan en miray. Sa letan sa loto ti sorti direksyon Anse a La Mouche an alan ver Barbarons. Lapolis pe fer lanket dan sa ka.\nOsi dimans, pti Barbarons en zonm ek 2 zanfan ti sanse pou pa ganny gran dimal dan en aksidan kot en jeep vezel ki zot ti ladan ti preski konpletman andomanze. Sa 3 dimoun ti ganny latansyon medikal neseser klinik Anse Boileau ek lopital Sesel apre ganny large.\nE swivan 2 dimoun ganny tape par transpor ozordi dan 2 lensidan separe kot parmi en pti garson 8 an in kas en kote lipye, lapolis pe ankor enfwa demann motoris koman pyeton pour ekzers plis responsabilite and pran bokou plis prekosyon letan zot pe deservi larout piblik.\nThursday, 12 November 2020\tCommunique\nNapa morso en enpti baba kin ganny dekouver dan distrik Plaisance yer\nLapolis I dir ki rapor ki pe sirkile konmkwa morso lekor en pti baba ti ganny dekouver yer bomaten dan distrik Plaisance pa vre. I vre ki ti annan en rapor fer kordgard Mont Fleuri par lavwa en madanm ki pa ti idantifye son lekor pou raport en tel lensidan me patolozis ki ti al lo sa ‘scene’ ansanm avek lapolis ti plitar konfirmen ki sa ki tin ganny trouve pa ti morso imen.\nThursday, 05 November 2020\tCommunique\nLapolis in raporte ki rezilta letopsi fer lo lekor Marlon Etienne, sa zonm 24 an sorti La Misere ki ti mor soudennman Corgate Estate apremidi dimans le 1 Novanm in demontre ki In mor par entoksikasyon sever apre servi sibstans toksik annekse atraver enzeksyon sereng.\nLetopsi lo lekor Marlon ti fer ozordi bomaten e lapolis pe kontinny son lanket dan sa ka pou etablir sirkonstans otour sa lensidan trazik.\nFriday, 25 September 2020\tCommunique\nLapolis in konfirmen ki i pe fer lanket dan ka kot en mekanisyen 29 an lo bato Enterprise 2 pou lakonpannyen devlopman zil in mor sudennman lo zil Des Roche ozordi bomaten.\nAntretan lapolis pe esper rezilta letopsi pou determin lakoz son lanmor.\nNotis sorti kot Departman Lapolis.\nLapolis pe averti dirizan bann parti politik avek zot siporter kont rasanmbleman ek “motorcade” san permisyon e kondisyon sorti kot departman lapolis ek Komisyon lasante piblik.\nManm piblik, liders ek siporter bann parti politik pe egalman ganny averti kont sa bann lofans e aksyon ilegal swivan:\nKonsomasyon lalkol dan transport, lo semen e dan landwar piblik\nDray anba lenflyans lalkol oubyen sibstans\nDray dan fason danzere, parey fer vites\nAnmenn pasaze parlao ki zot laysens I permet zot.\nLes pasaze debout e asiz lo bor pick up ek laport loto\nPark zot veikil dan en fason ki koz blokaz lo mouvman trafik e pyeton\nKoz lannwi par egzanp tapaz oubyen son anplifye.\nProvokasyon ek lensilt anver lezot\nPiblik an zeneral pe osi ganny averti ki dan sirkonstans kot lapolis pa arive fer larestasyon sirplas, bann aksyon ilegal e lofans ki ganny komet pou ganny dokimante, ‘sa bann ka pou ganny anrezistre e anvoy biro prokirer zeneral pou prosekisyon devan lakour.\nLapolis pou servi tou resours apropriye a son dispozisyon tel ki kod penal, lalwa trafik osibyen ki bann regilasyon departman lasante kont kovid 19 pour asire ki okenn aktivite organize I an konformite avek lalwa.


Mouvman Zenn Sitwayen i reflekte lo tenm nasyonal-Lekol English River i ranport premye pri\nSe Konsey Nasyonal Sesel pour bann zenn (SNYC) ki ti sa semenn organiz sa deliberasyon. Sa i dezyenm deliberasyon apre ki premye sesyon ki ti fer lannen pase ti en sikse. Bann partisipan ti annan konm tenm ‘Rekonnet valer e nesesite pour etidye e sezi tou loportinite ki a nou dispozisyon’.\nSa tenm i an relasyon avek tenm nasyonal pour lannen 2013 ‘Travay dir pour nou Sesel’.\nTi annan set lekol ki ti pran par dan sa konpetisyon. Parmi bann pwen pertinan ki sa bann etidyan ti fer resorti ti lenportans travay dir lekol, ankouraz ansenyan pour kontiyen dan sa profesyon e averti tou zenn pour sezi loportinite ki a zot dispozisyon.\nPremye pri ti al pour lekol English River ki ti fer en deliberasyon remarkab lo zefor ki gouvernman pe mete pour ofer tou zenn sa loportinite pour etidye e avanse. Zot ti fer resorti ki i responsabilite sak endividi pour servi sa bann sans. Dezyenm pozisyon ti al pour lekol Anse Royale segonder swivi par lekol Plaisance segonder dan trwazyenm pozisyon. Bann gannyan ti resevwar pri e tou lekol ti ganny en sertifika partisipasyon.\nProsen rankont pour bann zenn i Sanmdi le 27 Zilyet kot Palais des Sport, Roche Caïman. Sa i pour en konpetisyon sportif ki ganny fer tou le lannen.


Spektak limur an kreol\nVandredi ek Samdi loditoriom MGI ti ranpli pu spektak Limur 100% Morisyen. Spektak ki Lazans Immedia ti organize ti antyerman an kreol e ti dire pu anviron 3ertan. Ti ena enn melanz sketch, mazik, imitasyon ki finn fer lasistans riye. Konteni ti byin varye, ant frivolite ek limur sofistike ki lye avek bann evennman politik lokal. Lor sa rezis la, lasistans finn gayn drwa a enn sirvol lor bann skandal ek abi dan Moris otur Medpoint, Neotown, osi byin ki MBC.\nEna nuvo lintere pu spektak limur dan Moris avek sa 17em edisyon Limur 100% Morisyen , osi byen ki spektak ki Karavann Events organize ase regilyerman.